Pendakwaan terhadap Muhyiddin kerja kotor PH-BN, kata Saifuddin

Ahli Majlis Pimpinan Tertinggi Bersatu, Datuk Seri Saifuddin Abdullah berkata tindakan yang dikenakan terhadap Pengerusi Perikatan Nasional (PN), Tan Sri Muhyiddin Yassin adalah satu perbuatan kotor yang dilakukan kerajaan Pakatan Harapan-Barisan Nasional (PH-BN).

Bercakap kepada media di luar Ibu Pejabat Suruhanjaya Pencegahan Rasuah Malaysia (SPRM) hari ini (Khamis, 9 Mac 2023) beliau yang juga Ahli Parlimen Indera Mahkota juga berpendapat tindakan itu bermotifkan politik dan balas dendam.

“Saya rasa ianya satu tindakan tidak wajar kerajaan yang membuat pendakwaan terhadap Tan Sri Muhyiddin Yassin atas apa juag kesalahan hanya sehari sebelum Perhimpunan Agung Tahunan (Bersatu).

“Ini sudah pasti satu tindakan balas dendam daripada kerajaan dan sesuatu yang malang serta amat dikesalkan bahawa inilah kerajaan yang sepatutnya menjadi kerajaan reformis, tetapi melakukan pendakwaan terpilih.

“Jadi saya fikir ini adalah sesuatu yang tidak wajar… ini adalah langkah politik… langkah selektif terhadap Muhyiddin,” katanya.

Beliau turut hadir bersama ahli dan penyokong PN untuk memberi sokongan moral kepada Presiden Bersatu yang dipanggil SPRM pagi ini.

Pemimpin Bersatu menjadi sasaran pendakwaan bermotif politik oleh SPRM dan akaun parti juga sudah dibekukan sehingga hari ini.

Pada 20 Februari, Datuk Wan Saiful Wan Jan yang juga Ahli Parlimen Tasek Gelugor serta seorang lagi pemimpin parti ditahan dan didakwa SPRM.

Sebarang langkah untuk mendakwa pemimpin utama Bersatu dijangka akan memanaskan lagi suhu politik negara.

Pemimpin PN sebelum ini memberi amaran pentadbiran Datuk Seri Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang PRN di enam negeri di mana lima daripadanya mempunyai jumlah pengundi Melayu yang besar.

Pada Pilihan Raya Umum Ke-15 (PRU-15), PH-BN hilang undi Melayu kepada PN.

Mengulas lanjut, Saifuddin berkata tindakan itu juga adalah cubaan untuk melumpuhkan Bersatu serta PN kerana gabungan PH-BN tidak mempunyai cara lain untuk mengalahkan PN pada Pilihan Raya Negeri di enam negeri akan datang.

“Dan matlamatnya hanya satu.. iaitu cuba melumpuhkan Bersatu dan Perikatan Nasional… kerana mereka (PH-BN) tidak mempunyai cara lain untuk mengalahkan kita dalam Pilihan Raya Negeri yang akan datang di enam negeri itu.

“Jadi ini adalah kerja kotor mereka (PH-BN),” katanya.


Syed Saddiq, Zahid boleh tanding, tapi buruk dari segi moral: Laporan

Presiden MUDA dan penyandang kerusi Parlimen Muar, Syed Saddiq Syed Abdul Rahman serta Presiden UMNO Datuk Seri Ahmad Zahid Hamidi, masih boleh bertanding, kata peguam.

Bagaimanapun, penganalisis politik berpendapat bahawa perintah mahkamah supaya mereka membela diri terhadap tuduhan rasuah, menunjukkan ada kes terhadap mereka, sekali gus dari segi moral kedua-duanya tidak layak bertanding.

Peguam Amer Hamzah berkata Syed Saddiq layak bertanding pada Pilihan Raya Umum Ke-15 (PRU-15) akan datang, kerana beliau masih belum dijatuhkan hukuman, cuma diarah membela diri terlebih dahulu.

Beliau berkata mereka yang disabitkan kesalahan dengan hukuman penjara tidak kurang setahun atau denda tidak kurang RM2,000 tidak boleh bertanding sebagai calon dalam pilihan raya.

“Di bawah Perkara 48(1)(e) Perlembagaan Persekutuan, hanya orang yang disabitkan kesalahan yang telah dihukum penjara selama tempoh tidak kurang satu tahun atau denda tidak kurang RM2,000 dan tidak menerima pengampunan, tidak layak bertanding dalam pilihan raya umum,” katanya menurut The Star.

Oleh itu, menurutnya Syed Saddiq dan Zahid yang juga penyandang kerusi Parlimen Bagan Datuk serta penyandang kerusi Parlimen Baling, Datuk Seri Azeez Rahim, misalnya, layak bertanding dalam pilihan raya ini.

Semalam (28 Oktober 2022) Mahkamah Tinggi Kuala Lumpur memerintahkan Syed Saddiq membela diri terhadap empat pertuduhan, termasuk pecah amanah jenayah (CBT), dana berjumlah RM1 juta.

Manakala, pada 24 Januari lalu, Mahkamah Tinggi Kuala Lumpur memerintahkan Zahid membela diri atas 47 pertuduhan CBT, rasuah dan pengubahan wang haram, melibatkan puluhan juta ringgit milik Yayasan Akalbudi.

Berbeza dengan veteran UMNO yang juga bekas ahli Parlimen Johor Bahru Tan Sri Shahrir Samad yang menunjukkan contoh baik kepada pemimpin partinya yang terpalit dengan kes mahkamah, apabila enggan bertanding dalam pilihan raya kali ini.

Shahrir menjelaskan beliau mahu membersihkan dahulu namanya di mahkamah, dan sebab itu tidak mahu menjadi calon dalam pilihan raya ini.

“Adalah tidak adil untuk saya membiarkan pengundi Johor Bahru ‘membersihkan’ nama saya,” katanya setelah ramai yang bertanya sama ada beliau akan bertanding dalam PRU-15, 19 November ini.

Sementara itu, penganalisis politik Universiti Teknologi Malaysia Dr Mazlan Ali berkata walaupun Syed Saddiq boleh bertanding dalam pilihan raya tatkala diarah membela diri atas tuduhan rasuah, ia dianggap tidak “manis”.

“Hakikat bahawa mahkamah telah mengarahkannya untuk membela diri menunjukkan bahawa pihak pendakwa raya telah membuktikan kes terhadapnya.

“Dia boleh bertanding untuk pilihan raya kerana dia masih belum disabitkan kesalahan.

“Bagaimanapun, dari sudut moral, ia tidak kelihatan sangat cantik. Dia sepatutnya bermurah hati untuk memberi laluan kepada orang lain dalam partinya.

“Diarahkan untuk membela diri mungkin membayangkan bahawa dia tidak bebas rasuah dan cacat kerana kes itu tidak dibuang.

“Beliau sentiasa memperjuangkan isu antirasuah dalam politik. Ia akan menjadi sukar baginya kerana dia telah menjadi sebahagian daripada ‘Kluster Mahkamah’ ahli politik,” kata Mazlan.


Ringgit dibuka tinggi tapi masih di bawah paras terendah 24 tahun

Nilai ringgit masih dibawah paras terendah sejak krisis kewangan Asia 24 tahun lalu ketika dibuka pada awal dagangan pagi ini (20 September 2022), walaupun meningkat sedikit ketika ditutup semalam.

Pada jam 9 pagi, mata wang tempatan menambah nilai kepada 4.5470/5510 berbanding dolar Amerika Syarikat (AS) daripada 4.5495/5515 pada penutup semalam.

Nilai ringgit meningkat semula berbanding dolar AS setelah didorong oleh minat belian baharu, walaupun kadar faedah AS dijangka meningkat, kata seorang peniaga, lapor Bernama.

Bagaimanapun, peniaga ActivTrades Dyogenes Rodrigues Diniz berkata dolar AS dijangka terus mengukuh berbanding ringgit dengan jangkaan keputusan kadar faedah di AS oleh Jawatankuasa Pasaran Terbuka Persekutuan (FOMC) yang akan mengumumkan kenaikan 75 mata asas kadar dasar semalaman (OPR).

Namun, beliau berkata pasaran sudah pun mengambil kira kenaikan sebanyak 75 mata asas OPR dan sekiranya ia berlaku, dolar AS mungkin akan goyah sedikit, sekurang-kurangnya pada permulaannya.

“Sebaliknya, jika kenaikan sebanyak 100 mata asas, ia boleh melonjakkan nilai dolar AS,” katanya.

Sementara itu, ringgit diniagakan rendah berbanding sekumpulan mata wang utama.

Ringgit menyusut nilai berbanding pound Britain kepada 5.1972/2018 daripada 5.1678/1700 pada penutup semalam dan turun berbanding dolar Singapura kepada 3.2299/2332 daripada 3.2261/2278 sebelumnya.

Unit tempatan turun berbanding euro kepada 4.5620/5660 daripada 4.5372/5392 pada Isnin dan susut berbanding yen Jepun kepada 3.1757/1790 daripada 3.1706/1724 sebelumnya.


Isu vaksin dan kesannya kepada kanak-kanak, jangan ambil mudah

Gerakan anti vaksin bukanlah perkara yang baru. Sejak 1800,  sebahagian manusia telah menolak vaksinasi untuk penyakit cacar air yang diambil dari lepuhan kulit pesakit cacar. Antara sebab-sebab mereka menolak vaksin tersebut adalah kerana mempertikaikan kebersihan, keselamatan dan melanggar hukum agama. Malah pada sekitar tahun 1970an, vaksin untuk difteria, tetanus dan pertusis ditolak oleh sebahagian masyarakat kerana dilaporkan menyebabkan penyakit neurologi.

Di Malaysia, penyakit seperti batuk kokol, difteria dan tetanus telah lenyap sejak tahun 2000. Namun disebabkan gerakan anti vaksin, penyakit-penyakit ini muncul kembali dan membawa ancaman bukan sahaja kepada kanak-kanak di negara kita malah golongan dewasa yang berisiko.

Kementerian Kesihatan Malaysia (KKM) dan World Health Organization (WHO) telah menyatakan bahawa anti vaksin membawa ancaman pada dunia kerana keputusan ahli-ahli anti vaksin ini bukan dipegang oleh diri sendiri sahaja tetapi juga disebarkan kepada masyarakat dan orang di sekeliling mereka. Justeru, sebagai ibu bapa anda perlu tahu kepentingan vaksin kepada anak-anak dan tidak boleh mengambil mudah dengan mengabaikannya.

Imunisasi ialah daya tahan jangkitan terhadap bakteria atau virus tertentu manakala vaksin ialah nama bahan atau ubat yang terdiri daripada virus yang sudah mati atau sudah dilemahkan atau sebahagian daripada bakteria mahupun toksin daripada bakteria tersebut yang sudah dilemahkan. Tujuan diberikan vaksin ialah supaya sistem imun atau daya tahan atau daya lawan jangkitan akan membina antibodi terhadap jangkitan kuman tersebut.

Menurut Pakar Pediatrik, Pantai Hospital Laguna Merbok, Dr. Senthil Kumaran, vaksin yang disyorkan kepada kanak-kanak buat masa ini bagi kerajaan Malaysia kita sudah mendapat vaksin untuk penyakit seperti pneumococcal, tuberkulosis, hepatitis B, difteria, pertussis, tetanus, polio, haemophilus influenzae type B, measles (campak), mumps (beguk), rubella dan human papillomavirus HPV, ini untuk bayi baru lahir sehinggalah berumur 18 bulan dan ketika di peringkat sekolah bermula tujuh hingga15 tahun. Ini adalah vaksin yang wajib diberikan kepada kanak-kanak dan disediakan kerajaan secara percuma.

“Vaksin lain secara tambahan lebih bagus kalau diambil dan diberi perlindungan kepada kanak-kanak antaranya vaksin jenis influenza, chicken pox, hepatitis A, meningococcal dan rotavirus. Ini antara inisiatif ibu bapa untuk mengambil perlindungan tambahan di klinik ataupun hospital swasta.

“Bayi mempunyai daya tahan terhadap jangkitan yang lemah berbanding orang dewasa jadi golongan bayi berisiko tinggi untuk mendapat komplikasi yang serius sekiranya mendapat jangkitan kuman.

“Golongan bayi memerlukan bantuan untuk meningkatkan imunisasi mereka, jadi kita beri bantuan melalui pemberian vaksin. Sebab itu ketika bayi dilahirkan, mereka diberikan dua jenis suntikan untuk menguatkan imunisasi,” katanya.

Tambah beliau,  badan kita secara semula jadi mempunyai sel-sel yang dikenali sebagai sel imun untuk melawan penyakit dan kuman, tetapi  ianya tidak terbentuk secara spesifik terhadap  kuman-kuman tertentu.

Sel-sel imun semula jadi ini berguna untuk melawan kuman-kuman yang biasa ditemui di persekitaran kita, tetapi tidak mempunyai kekuatan yang cukup  untuk melawan jangkitan kuman yang berbahaya, contonya kuman polio, difteria dan sebagainya. Untuk melawan kuman-kuman yang merbahaya ini, kita memerlukan sel imun atau antibodi yang spesifik.

“Untuk mendapatkan sel imun yang spesifik bagi kuman tertentu secara semulajadi, pertama kita perlu harus dijangkiti kuman tersebut terlebih dahulu dan mejalani proses penyembuhan. Tetapi proses ini membawa risiko komplikasi serius atau kematian, terutama pada golongan kanak-kanak.

“Pemberian vaksin dapat menimbulkan imuniti yang setara dengan proses jangkitan dan penyembuhan, tanpa perlu mengambil risiko yang ditimbulkan oleh penyakit tersebut,” jelasnya.

Dalam pada itu, Dr. Senthil menasihatkan, mana-mana pihak yang mempunyai sebarang kemusykilan atau berasa takut dan ragu-ragu, boleh mendapatkan nasihat daripada pengamal perubatan yang diiktiraf dan bukannya melalui sumber tidak sahih mahu pun laman sosial dan sebagainya.

“Vaksin telah digunakan lebih 80 tahun di seluruh dunia dan terbukti keberkesanannya. Saya juga nasihatkan ibu bapa yang terlepas jadual suntikan imunisasi dan ingin mendapatkan semula perlindungan untuk anak-anak, boleh tampil segera ke mana-mana klinik atau pusat kesihatan sewajarnya,” katanya.


Thailand rekod kematian tertinggi akibat Covid-19 hari ini

Jumlah jangkitan baharu Covid-19 yang dilaporkan di Thailand hari ini meningkat kepada 9,186 kes dan menjadikan jumlah keseluruhannya sebanyak 372,215 kes.

Pada masa sama negara itu juga merekodkan 98 kematian akibat jangkitan Covid-19, tertinggi setakat ini, menjadikan jumlah kematian telah meningkat sebanyak 3,032 kes.

Pusat Pentadbiran Situasi Covid-19 (CCSA) memaklumkan kematian baharu itu membabitkan 61 lelaki dan 37 wanita berusia antara 27 hingga 108 tahun, termasuk 96 warga tempatan dan masing-masing seorang rakyat Myanmar dan Jepun.

Bangkok melaporkan 51 kematian diikuti Samut Prakan (14), Nakhon Pathom (tujuh), Pathum Thani (lima), Nakhon Ratchasima (tiga) dan masing-masing dua di Ubon Ratchathani, Udon Thani, Narathiwat dan Tak.

Daripada 9,186 kes baharu, 9,164 adalah jangkitan tempatan dan 22 kes import.

Sementara itu, Thailand merancang mengehadkan eksport vaksin Covid-19 AstraZeneca yang dihasilkan dalam negara memandangkan negara itu sendiri sedang bergelut melawan pandemik sejak April.

Rancangan itu dijangka akan menjejaskan bekalan vaksin ke negara seperti Malaysia dan Indonesia.

Wakil Menteri Kesihatan, Sathit Pitutacha memaklumkan pihak AstraZeneca hanya mampu mengeluarkan 15 juta dos vaksin bagi setiap bulan di pusat pengeluarannya di Thailand dan kapisiti pengeluaran ini akan terus dipertingkatkan.

Pengarah Institut Vaksin Negara Nakorn Premsri pula berkata rancangan mengehadkan kuota eksport vaksin itu secara dasarnya telah dipersetujui pada Rabu.

Sementara itu, AstraZeneca berkata syarikat berkenaan bekerjasama dengan kerajaan di seluruh Asia Tenggara, termasuk Thailand untuk memastikan akses vaksin yang adil ke rantau ini kerana vaksin buatan Thailand amat penting kepada negara jiran yang turut berhadapan peningkatan mendadak kes.

Pengilang biofarmaseutikal Siam Bioscience Co. Ltd mempunyai perjanjian bagi menghasilkan 180 juta dos vaksin AstraZeneca tahun ini dengan 61 juta dos untuk Thailand dan bakinya diedarkan ke negara rantau Asia Tenggara yang telah membuat perjanjian.

Pada Jun, beberapa negara termasuk Taiwan, Malaysia dan Filipina mendakwa lewat menerima vaksin AstraZeneca yang dihasilkan di Thailand.

AstraZeneca memberikan enam juta dos seperti dijanjikan kepada Thailand pada Jun dan dijangka menyediakan jumlah yang sama pada Julai, kurang daripada sasaran 10 juta dos. – Agensi


Walaupun bergabung dengan PH, calon BN menang dengan majoriti tipis

Kerusi Dewan Undangan Negeri (DUN) Tioman dipertahankan dengan calon Barisan Nasional (BN), Mohd Johari Hussain dengan hanya memperoleh majoriti tipis.

Walaupun sudah berkahwin politik BN dengan Pakatan Harapan (PH), Johari hanya mendapat majoriti tipis 573 undi, lebih rendah daripada majoriti diperoleh sebelum ini.

Johari memperoleh 8,080 undi menewaskan calon Perikatan Nasional (PN) Nor Idayu Hashim yang mendapat 7, 507 undi manakala calon Pakatan Harapan (PH), Mohd Fadzli Mohd Ramly yang sebelum ini mengumumkan menarik diri mendapat 784 undi.

Dua lagi calon, Osman Bakar daripada Pejuang dan Sulaiman Bakar (Bebas) hilang deposit.

Osman mendapat 79 undi manakala Sulaiman pula hanya memperoleh 58 undi.

Keputusan pilihan raya DUN Tioman menyaksikan BN Pahang kini memiliki 17 kerusi DUN, menyamai jumlah kerusi DUN dimenangi PN Pahang dalam Pilihan Raya Umum Ke-15 (PRU-15).

Johari menyandang kerusi DUN Tioman sejak 2008 dan menang dengan majoriti 1,280 undi dalam pertandingan empat penjuru pada PRU-14 lalu.

DUN Tioman mempunyai 28,465 pengundi termasuk 262 pengundi awal dan tiga pengundi pos.


BN menang laungan bubar Parlimen pun bergema

Laungan ‘bubar Parlimen’ terus bersahutan di ibu pejabat UMNO Johor, selepas Barisan Nasional (BN) dikatakan menang dua pertiga, menerusi keputusan tidak rasmi, setelah Pilihan Raya Negeri (PRN) Johor selesai, hari ini.

Keputusan tidak rasmi sehingga jam 10.48 malam ini menunjukan BN memenangi 37 kerusi, Pakatan Harapan (12), Perikatan Nasional (lima), dan masing-masing satu oleh PKR dan MUDA.

Gesaan dalam kalangan dipercayai penyokong dan ahli UMNO itu tercetus apabila Perdana Menteri yang juga Naib Presiden UMNO, Datuk Seri Ismail Sabri Yaakob, sedang bergerak untuk ke pentas utama.

Meski dihimpit dengan laungan sedemikian, Ismail Sabri yang dikelilingi pengawal keselamatan dilihat sekadar tunduk membisu, tanpa memberikan sebarang perhatian terhadap kumpulan terbabit, lapor BH.

Sebelum ini, Presiden UMNO, Datuk Seri Dr Ahmad Zahid Hamidi, menggesa supaya Perdana Menteri mengambil keputusan segera dengan membubarkan Parlimen untuk memberi laluan kepada Pilihan Raya Umum Ke-15 (PRU-15).

Percaturan itu dikatakan bertepatan dengan masanya, memandangkan sentimen dalam kalangan rakyat dipercayai memihak kepada UMNO dan BN, susulan kemenangan bertali arus menerusi beberapa PRN sebelum ini.

Bagaimanapun Pakatan Harapan dan Perikatan Nasional tidak mahu PRU diadakan lebih awal, khususnya semasa negara masih bergelut dengan pandemik Covid-19.


Sedang pertimbang waktu sesuai debat dengan Najib: Anwar

Kedua-dua pihak kini sedang menimbang mencari waktu yang sesuai bagi mengadakan debat berhubung isu Sapura Energy Bhd (Sapura Energy), kata Datuk Seri Anwar Ibrahim.

Presiden PKR itu berkata wakilnya kini, Fahmi Fadzil yang juga Pengarah Komunikasi parti itu sedang membuat penyelarasan dengan wakil Najib bagi memastikan rancangan debat dengan Datuk Seri Najib Razak dapat diadakan dalam masa terdekat.

“Dia juga telah diminta berbincang dengan pihak media terkait liputan penganjuran debat tersebut yang bagi saya harus disiarkan secara meluas,” katanya dalam hantaran di Facebook hari ini.

Najib dan Anwar bakal berentap dalam satu debat susulan cabaran yang dibuat oleh bekas Ahli Parlimen (MP) Pandan, Rafizi Ramli berhubung isu melibatkan Sapura yang sedang berdepan isu aliran kewangan.

Dijangkakan program debat itu bakal disiarkan secara langsung, dan beberapa agensi media dilaporkan sedang berbincang untuk menganjurkan acara itu.

Anwar menerima cabaran itu semalam, dan berkata pendiriannya kekal tidak berubah sejak pertama kali mencabar Najib untuk berdebat mengenai ekonomi lebih sedekad lalu, yang akhirnya tidak berlaku.

Sapura ialah syarikat senarai awam yang telah menerima pelaburan besar daripada syarikat milik kerajaan iaitu, Permodalan Nasional Bhd (PNB) yang bertanggungjawab ke atas dana seperti Amanah Saham Bumiputera dan Amanah Saham Malaysia.

PNB memegang 40 peratus kepentingan dalam Sapura, meningkat daripada 10 peratus daripada 2018 kerana ia terus menyalurkan dana kepada syarikat bermasalah itu.

Bagaimanapun, Sapura baru-baru ini memerlukan bantuan kewangan seterusnya yang menimbulkan persoalan sama ada PNB perlu terus menyuntik dana untuk mengeluarkan firma itu daripada masalah kewangannya.

Najib telah mencadangkan bail out kerajaan bagi menyelamatkan Sapura, ia bagaimanapun dibantah Rafizi dengan menyifatkan pengurusan baru syarikat itu mempunyai pengalaman dan kemampuan untuk menyelesaikan masalah itu sendiri.


Kerana nak menang PRN, DAP marah larangan berhimpun KKM

Parti cauvinis DAP dilihat marah dengan keputusan dibuat Kementerian Kesihatan (KKM) yang melarang semua perjumpaan dan majlis sosial berkaitan Pilihan Raya Negeri (PRN) Melaka mulai esok hingga 27 November depan.

Sehubungan itu, Setiausaha Agung DAP, Lim Guan Eng berkata parti itu mengarahkan peguam mereka mengkaji sama ada larangan dan sekatan bagi calon menemui pengundi adalah sah dan mematuhi peraturan pilihan raya.

“Pemimpin DAP dan PH akan bermesyuarat untuk membincangkan sekatan yang tidak adil dan tidak demokratik ini yang bertujuan untuk melumpuhkan pembangkang dan memberi kelebihan awal kepada kerajaan,” katanya dalam kenyataan hari ini.

Terdahulu, Menteri Kesihatan Khairy Jamaluddin dalam kenyataan media hari ini berkata parti politik tidak dibenarkan mengadakan sebarang bentuk perhimpunan sepanjang PRN Melaka berkuat kuasa esok sehingga 27 November depan.

Keputusan larangan itu diambil bagi mengurangkan risiko penularan Covid-19 dan peningkatan kes mendadak.

Larangan ini berdasarkan peruntukan di bawah Subperaturan 10 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021 (P.U.(A) 293/2021) yang dibuat mengikut Subseksyen 11(2) Akta Pencegahan dan Pengawalan Penyakit Berjangkit 1988 (Akta 342).

Melaka hari ini menjadi antara sembilan negeri yang merekodkan peningkatan jangkitan Covid-19, apabila mencatat 262 kes baharu, berbanding 223 semalam. Sehingga semalam negeri itu merekodkan 63,401 kes positif dan 890 kematian akibat Covid-19. KKM juga melaporkan sebanyak 3,166 kes masih aktif di Melaka.

Bagaimanapun, DAP tidak berpuas hati dan menuduh parti pemerintah takut menghadapi pengundi setelah menyebabkan Kerajaan Melaka tumbang selain gagal dalam pentadbiran seperti menangani pandemik Covid-19 dan kemelesetan ekonomi.

Guan Eng berkata Khairy sepatutnya tidak membenarkan pilihan raya diadakan sekiranya bimbang risiko jangkitan Covid-19.

Beliau juga menyifatkan larangan berkenaan sebagai taktik tidak beretika digunakan untuk memberi tekanan kepada pembangkang, sebaliknya menguntungkan parti kerajaan.

Beliau juga menuduh Khairy mengambil alih peranan Suruhanjaya Pilihan Raya (SPR) dan mempersendakan demokrasi dan keseluruhan proses pilihan raya.

“Lebih baik Khairy sahaja menjalankan keseluruhan proses pilihan raya dan bukannya SPR. Larangan Khairy mengingatkan kita tentang Malaysia di bawah “total lockdown. Sekarang apabila Malaysia dibuka semula tanpa sebarang “lockdown”, mengapa ada “total lockdown” yang dikenakan dalam kempen pilihan raya?

“Jelas ini adalah gambaran yang bercanggah tentang sebuah negara, dua sistem berbeza. Mengapa membenarkan pilihan raya diadakan terlebih dahulu?,” katanya.

PRN Melaka akan diadakan pada 20 November depan, dengan penamaan calon ditetapkan pada 8 November manakala pengundian awal pada 16 November.

Ia diadakan setelah Yang di-Pertua Negeri, Tun Mohd Ali Rustam membubarkan Dewan Undangan Negeri (DUN) setelah mendapat nasihat Ketua Menteri, Datuk Seri Sulaiman Md Ali, susulan tindakan empat Ahli Dewan Undangan Negeri menarik sokongan terhadapnya.


Agong gesa tangani segera krisis sekuriti makanan negara

Krisis sekuriti makanan perlu ditangani segera terutama dalam keadaan dunia yang menghadapi pelbagai kemelut dan kejutan ketika ini, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka turut menitahkan agar satu pelan jangka panjang dirangka untuk mengukuhkan sekuriti makanan dan menjamin kos sara hidup untuk berada pada tahap yang bersesuaian, lapor Bernama.

“Beta berharap agar kerajaan beta dan pemimpin di setiap lapisan untuk menangani masalah kelangsungan hidup yang membelenggu segelintir rakyat beta, termasuklah kos sara hidup yang tinggi di samping peningkatan harga komoditi industri dan makanan.

“Nasihat beta, usahlah wujud bibit pertikaian apabila setiap kali negara berhadapan dengan masalah sekuriti makanan dan peningkatan kos sara hidup. Kita semua seharusnya fokus kepada membantu memulih kemaslahatan rakyat.

“Sikap ‘bila sudah merah, kapur salahkan kunyit dan kunyit salahkan kapur’ tidak akan dapat membantu dan membela nasib rakyat beta yang terhimpit dengan pelbagai dugaan,” titah Seri Paduka sempena sambutan Ulang Tahun Hari Keputeraan Rasmi di Istana Negara di sini hari ini.

Al-Sultan Abdullah juga menasihatkan rakyat supaya memainkan peranan dengan menanam sikap berjimat cermat dan berbelanja secara berhemah serta tidak melakukan pembaziran.

Seri Paduka turut menyanjung tinggi inisiatif pengukuhan perlindungan sosial yang dilaksanakan oleh kerajaan termasuk program Pembasmian Kemiskinan Tegar Keluarga Malaysia.

Yang di-Pertuan Agong menaruh harapan tinggi agar program itu dapat mencapai sasarannya untuk menghapuskan miskin tegar menjelang 2025.

“Pemimpin adalah tidak ubah bagai condong yang akan menongkat, bagai rebah yang akan menegak.

“Pemimpin adalah sandaran kepada harapan rakyat. Kebahagiaan dan kesusahan rakyat adalah merupakan cerminan diri yang wajib digalas oleh setiap pemimpin,” titah baginda.

Dalam titah itu, Seri Paduka turut merakamkan terima kasih kepada seluruh anggota pentadbiran, penjawat awam, anggota pasukan keselamatan dan petugas kesihatan yang telah mencurahkan bakti kepada negara yang tercinta ini.

Al-Sultan Abdullah berpesan agar rakyat terus mengamalkan penjagaan kesihatan diri yang tinggi bagi mewujudkan persekitaran yang kondusif dan selamat.

Seri Paduka turut menzahirkan setinggi-tinggi tahniah kepada penerima Darjah Bintang Kebesaran dan Pingat Persekutuan pada tahun ini dan berharap pengurniaan itu menyuntik semangat baru untuk terus berbakti kepada masyarakat dan negara.

“Beta dan Raja Permaisuri Agong berdoa semoga negara kita Malaysia dan rakyat yang beta kasihi akan sentiasa berada di bawah perlindungan dan kerahmatan Allah serta aman makmur dan bersatu padu di bawah lindunganNya,” titahnya.

Bersempena sambutan Ulang Tahun Hari Keputeraan Rasmi itu, seramai 1,021 individu menerima Darjah Kebesaran, Bintang dan Pingat Persekutuan 2022.


8 kematian, kes turun bawah 2,000

Jangkitan Covid-19 di seluruh negara dalam tempoh 24 jam semalam (Isnin, 4 Julai 2022) turun semula di bawah 2,000 kes, namun jumlah kematian naik kepada lapan kes berbanding Ahad.

Kementerian Kesihatan (KKM) memaklumkan dalam tempoh itu sebanyak 1,918 jangkitan baharu dilaporkan berbanding 2,536 kes pada Ahad.

Daripada jumlah baharu itu, 1,384 kes melibatkan individu yang telah menerima suntikan dos penggalak vaksin Covid-19, diikuti 375 kes (penerima dua dos); 145 kes (individu tidak divaksinasi); dan 14 kes (individu belum lengkap divaksinasi).

Jangkitan baharu itu menjadikan kumulatif positif sejak Januari 2020 hingga semalam meningkat kepada 4,575,809 kes, dengan 4,510,643 pesakit telah sembuh, termasuk 2,321 yang pulih semalam.

Sehingga semalam juga, sebanyak 29,382 kes masih aktif, turun berbanding 29,793 kes pada Ahad, dengan 28,140 pesakit masih menjalani kuarantin di rumah (28,508 pada Ahad), dan 26 ditempatkan di PKRC (10 pesakit pada Ahad).

Seramai 1,172 pesakit mendapatkan rawatan di hospital, turun berbanding 1,221 pada Ahad, sementara 44 pesakit dimasukkan ke unit rawatan rapi (45 pada Ahad), dengan 24 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM juga melaporkan lapan pesakit meninggal dunia akibat komplikasi Covid-19 semalam, dengan semuanya melibatkan kematian di fasiliti kesihatan.

Jumlah itu menjadikan kumulatif kematian sejak Mac 2020 meningkat kepada 35,784 kes.

Lima daripada kematian itu dilaporkan di Pulau Pinang; Johor (dua); dan Kedah (satu).


PN hampir selesai bahagi kerusi

Pembahagian kerusi antara parti serta pelantikan jawatankuasa perunding daripada parti-parti komponen Perikatan Nasional (PN) dijangka selesai tidak lama lagi.

Pengerusi PN, Tan Sri Muhyiddin Yassin memaklumkan perkara itu antara yang penting disegerakan supaya persiapan dapat dibuat awal di samping semua pihak mengetahui tempat dan kerusi yang akan ditandingi.

“Saya diberi taklimat mengenai persiapan PN di peringkat negeri dan saya rasa gembira serta berpuas hati apabila diberitahu PN Perak sudah memulakan gerak kerja lebih awal bagi menghadapi PRU-15.

“Ini bermakna tahap kesiapsiagaan di negeri ini sudah hampir mencapai 100 peratus.

“Dari segi struktur jentera parti, kita bersetuju untuk menggunakan PN dalam hal-hal penyelarasan antara parti bertujuan untuk mengelakkan pembaziran sumber yang ada dan terhad,” katanya menerusi hantaran di laman Facebook pada Ahad.

Dalam pada itu Muhyiddin berkata, turut dibincangkan adalah mengenai manifesto di peringkat nasional selain membuka ruang sekiranya pemimpin di peringkat negeri mahu menyediakan manifesto tambahan sebagai tawaran untuk negeri masing-masing.

“Saya juga dimaklumkan gerak kerja termasuk Jelajah Prihatin sudah bergerak ke kawasan-kawasan tumpuan yang akan diberi lebih perhatian.

“Saya berharap segala perancangan gerak kerja yang sudah berjalan ini dapat diperhebatkan lagi menjelang pilihan raya umum nanti,” katanya. – BeritaBersatu


Burung hantu bermata oren ‘hilang’ 125 tahun ditemukan di Malaysia

Selama hampir 125 tahun tidak pernah dilihat, spesies burung hantu tropika bermata oren akhirnya ditemukan di Gunung Kinabalu, Sabah.

Berdasarkan corak dan habitatnya yang unik, penyelidik percaya bahawa ia sebenarnya merupakan spesies baharu yang memerlukan pemuliharaan.

Walaupun sedikit sahaja yang diketahui mengenai burung itu, hutan matang di pergunungan itu semakin mengurangkan habitatnya akibat penebangan balak, dan perubahan iklim.

Seorang juruteknik, Keegan Tranquillo mengintip burung hantu mencari sarang pada Mei 2016 sebagai sebahagian daripada kajian ekstensif mengenai evolusi burung di hutan Gunung Kinabalu di Sabah.

“Dari sudut yang gelap di mana terdapat banyak tumbuh-tumbuhan, burung hantu ini terbang dan mendarat. Burung itu terbang, tetapi kembali beberapa saat kemudian,” kata Tranquillo

Dengan nama saintifiknya ‘Otus brookii brookii’ tidak pernah ditemukan oleh saintis sejak tahun 1892, dan bunyinya juga tidak diketahui, menjadikannya lebih sukar untuk dicari.

Tetapi kini, untuk pertama kalinya dalam lebih daripada 125 tahun, penyelidik telah mendokumentasikan burung hantu ‘Rajah’ dalam sebuah kajian yang diterbitkan bulan lalu di dalam Wilson Journal of Ornithology.

Tranquillo yang pertama kali menemukana spesies burung hantu itu tidak menunggu lama untuk menghubungi ahli ekologi yang bertugas dengan Pusat Burung Migrasi Smithsonian, Andy Boyce, yang kemudian melakukan penyelidikan serta merakam gambar burung hantu itu di Sabah.

“Sekiranya kita tidak mendokumentasikannya pada waktu itu, burung ini akan hilang lagi… siapa tahu berapa lama lagi.

“Ia terlalu beremosi… ada rasa gementar dan antisipasi ketika saya berusaha ke sana… berharap burung itu masih ada. Saya terlalu gembira hingga seolah tidak percaya, ketika saya pertama kali melihat burung itu,” kata Boyce.

Burung hantu bermata oren itu mula digambarkan oleh pakar ornithologis di Muzium British, Richard Bowdler Sharpe pada 1892.

Dia menamakan burung itu sebagai ‘Rajah’ sempena nama pemerintah Sarawak James Brooke. – Agensi


Hassan akui dikecam penyokong PMX, enggan jadi pembodek

Kecaman daripada penyokong Perdana Menteri (PMX) semakin banyak dan terdapat juga gelaran tidak manis dibuat kepada pemimpin veteran PKR, Hassan Abdul Karim.

Ahli Parlimen Pasir Gudang itu mengakui tidak disenangi dikalangan penyokong Datuk Seri Anwar Ibrahim kerana kelantangannya, bagaimanapun tidak akan berganjak dengan pendirian untuk bercakap benar dan bukan membodek semata-mata.

“Sekarang apabila saya mengkritik Perdana Menteri, saya disuruh letak jawatan sebagai Ahli Parlimen. Saya didesak keluar parti, dilempar dengan pelbagai tuduhan dan dicop macam- macam, termasuklah gelaran ‘walaun’ dan sebagainya.

“Saya terima dengan terbuka dan sikap ‘gentlemen’. Seorang ahli politik adalah seperti seorang pahlawan di medan perang, dia boleh menyerang dan juga mesti sanggup bertahan apabila diserang.

“Kritikan, teguran dan pandangan politik yang kuat dan keras terhadap lawan atau kawan sendiri adalah ibarat menghunus pedang. Dalam adat pertempuran, barang siapa yang berani menghunus pedang, maka dia juga mesti berani mati di hujung pedang,” katanya dalam satu kenyataan hari ini.

Hassan turut mengakui bahawa beberapa kritikannya khususnya yang disiarkan dalam Utusan Online bertajuk ‘Anwar Ibrahim terlalu bergantung kepada UMNO’ terlalu kritis dan tidak adil bagi pemimpin nombor satu negara itu.

“Tidak adil rasanya jika saya terlalu mengkritik. Jadi, saya mahu beri sedikit pujian ikhlas kepada Anwar, khususnya dalam konteks bahawa kerajaan perpaduan ini lebih prihatin kepada golongan bawahan berbanding kerajaan terdahulu.

“Dalam soal menjaga kepentingan rakyat golongan bawahan, Anwar tidak berubah.

“Dia adalah Anwar yang dahulu yang saya kenal sejak puluhan tahun lalu, ketika dia menyokong perjuangan petani Baling, Kedah yang miskin, golongan setinggan miskin di Tasek Utara, Johor Bahru dan begitu juga sokongan terhadap perjuangan golongan petani tidak bertanah di bawah pimpinan Hamid Tuah di Telok Gong, Selangor,” jelasnya lagi.

Hassan terdahulu mengkritik Anwar kerana dilihat terlalu bergantungan kepadap UMNO untuk meneruskan penguasaan.

Wakil rakyat kerajaan, Hassan Karim mengibaratkan tindakan Pengerusi Pakatan Harapan (PH) itu seolah-olah belut pulang ke lumpur yang membawa maksud pulang ke tempat asal.

“…Zahid (Datuk Seri Ahmad Zahid Hamidi) tidak mampu memperjuangkan nasib orang Melayu, apatah lagi untuk melindungi mereka kerana nasib Presiden UMNO itu sekarang di mahkamah pun masih belum pasti. Bebas atau masuk ke penjara – seperti yang sedang dialami oleh bekas perdana menteri dan Presiden UMNO sebelum ini, (Datuk Seri) Najib Razak.

“Persoalan terakhir yang penting, sekiranya Anwar terlalu condong ke arah UMNO untuk mendapat jaminan sokongan Melayu Islam melalui UMNO, tidakkah itu ibarat bergayut di ranting yang patah?

“Jika Anwar semacam taksub kepada UMNO sehingga susuk seperti (Datuk) Lokman Noor Adam pun layak dilantik menjadi jurubicara politik kerajaan perpaduan, lalu tidak hairanlah jika ada orang yang mengingatkan kata pepatah, adakah Perdana Menteri Ke-sepuluh ini seperti ‘belut pulang ke lumpur’?,” katanay dalam satu kenyataan.


Pelitup muka bukan perubatan perlu dapat perakuan SIRIM mulai 4 Julai

Berkuat kuasa 4 Julai depan, semua pengilang dan pengimport pelitup muka bukan perubatan perlu membuat permohonan perakuan serta penandaan MS SIRIM daripada SIRIM QAS International Sdn Bhd.

Kementerian Perdagangan Dalam Negeri dan Hal Ehwal Pengguna (KPDNHEP) dalam satu kenyataan hari ini berkata ia susulan pewartaan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011, hari ini.

Menurut KPDNHEP, pewartaan tersebut bertujuan memastikan pelitup muka bukan perubatan yang dihasilkan sama ada dalam negara atau diimport mematuhi standard keselamatan yang telah ditetapkan menerusi perintah itu, lapor Bernama.

“Penandaan MS SIRIM hendaklah diletakkan pada kotak atau bungkusan yang mudah dilihat pengguna.

“Penandaan MS SIRIM pada pelitup muka bukan perubatan menunjukkan ia telah mematuhi standard, berkualiti dan selamat digunakan,” menurut kementerian itu.

KPDNHEP berkata pewartaan berlandaskan prinsip semangat Keluarga Malaysia itu dapat menjaga kesejahteraan rakyat dan melindungi kepentingan pengguna.

Justeru, kementerian berharap dapat mengatasi isu lambakan pelitup muka bukan perubatan yang tidak berkualiti di pasaran Malaysia dengan adanya perintah terbabit.

Kegagalan mematuhi perintah tersebut boleh menyebabkan mana-mana syarikat dikenakan denda tidak melebihi RM200,000 manakala bagi kesalahan kali kedua atau berikutnya boleh dikenakan denda tidak melebihi RM500,000.

Bagi individu pula, denda yang dikenakan tidak melebihi RM100,000 atau dipenjara tidak melebihi tiga tahun atau kedua-duanya sekali, dan bagi kesalahan kali kedua atau berikutnya, boleh didenda tidak melebihi RM250,000 atau penjara maksimum lima tahun atau kedua-duanya sekali.


Perbicaraan saman 1MDB terhadap anak tiri Najib bermula 16 Okt tahun depan

Perbicaraan kes saman 1Malaysia Development Berhad (1MDB) dan tiga subsidiarinya terhadap Riza Shahriz Abdul Aziz, anak tiri Datuk Seri Najib Tun Razak atas dakwaan salah guna dana berjumlah US$250 juta bagi membiayai penerbitan filem serta membeli hartanah, akan bermula 16 Okt tahun depan di Mahkamah Tinggi di sini.

Tiga subsidiari 1MDB itu ialah 1MDB Energy Holdings Limited, 1MDB Energy Limited dan 1MDB Energy (Langat) Limited, menurut laporan Bernama.

Peguam Desmond Low Zhi Jie, yang mewakili Riza Shahriz dan dua syarikatnya, Red Granite Pictures Incorporated dan Red Granite Capital Limited selaku defendan berkata perbicaraan kes saman itu ditetapkan pada 16 hingga 18, 21 hingga 25, 28 Okt hingga 1 Nov dan 4 Nov 2024.

“Kes saman itu akan didengar di hadapan Pesuruhjaya Kehakiman Datuk Raja Ahmad Mohzanuddin Shah Raja Mohzan,” kata peguam itu ketika dihubungi hari ini.

Menurut Low, esok ditetapkan untuk pengurusan kes saman berkenaan.

Dalam saman yang difailkan pada 7 Mei 2021, 1MDB dan tiga subsidiarinya itu mendakwa pada 2011 dan 2012, Riza Shahriz serta dua syarikatnya menerima dana kira-kira US$248 juta daripada mereka yang didakwa disalah guna apabila defendan menggunakan dana itu untuk kepentingan peribadi dan kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.

Oleh itu, plantif memohon perisytiharan bahawa Riza Shahriz bertanggungjawab atas salah guna dana itu dan penggunaan dana yang tidak adil serta memohon pembayaran balik dana yang disalahgunakan.

Riza Shahriz dan dua syarikatnya dalam pernyataan pembelaan difailkan pada 25 Okt 2021, mendakwa memperoleh pinjaman berkenaan daripada keluarga Diraja Arab Saudi atau International Petroleum Investment Company untuk menerbitkan beberapa filem di Amerika Syarikat, bukan daripada dana 1MDB.

Beliau mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat.


Tiada pihak boleh memonopoli perkara berkaitan Islam: MP PKR

Ahli Parlimen PKR Pasir Gudang, Hassan Karim berpendapat tiada mana-mana pihak, termasuk istana atau parti politik, yang boleh memonopoli perkara berkaitan Islam.

Menurutnya semua pihak perlu menerima bahawa wujudnya sistem feudal di Malaysia, tapi pada masa sama institusi diraja tidak boleh dibenarkan ‘mengawal semuanya’.

Sehubungan itu, beliau mempertahankan tindakan Presiden PAS Tan Sri Abdul Hadi Awang yang terus mengadakan ceramah rutinnya di Masjid Rusila di Marang.

Hassan berpandangan adalah demokratik untuk orang Islam mendengar ajaran Islam yang disampaikan di luar kalangan imam atau penceramah rasmi.

“Sekurang-kurangnya ada orang yang berani mencabar,” katanya dalam forum politik anjuran Gerak Budaya dan dikendalikan pengarahnya Chong Tong Sin, menurut Mkini.

Hassan berkata ini dengan syarat pihak yang memberi kuliah itu tidak menggunakan masjid untuk propaganda politiknya.

Abdul Hadi sebelum ini dilaporkan berkata tiada salahnya untuk ahli politik menyampaikan kuliah di masjid atau surau dan malah menegaskan mereka mempunyai kewajipan untuk bersuara dalam pelbagai perkara termasuk politik.

Larangan terhadap semua ahli politik, termasuk ahli parlimen, Adun dan senator, daripada menyampaikan kuliah atau khutbah di semua masjid dan surau di seluruh Terengganu berkuat kuasa pada 2 Mac lalu.

Larangan itu dikeluarkan selepas Sultan Terengganu Sultan Mizan Zainal Abidin dukacita apabila ada ahli politik mengajar agama atau menjadi khatib dan imam solat tanpa kebenaran pihak berkuasa.

Pengecualian diberikan kepada pemegang tauliah mengajar atau dengan kebenaran daripada Maidam.

Menurut semakan di data.gov.my, setakat 4 Mac lalu, Hadi tidak berdaftar sebagai penceramah bertauliah di Terengganu.


Ekonomi Malaysia jauh lebih kukuh dari Sri Lanka, kata Zafrul

Malaysia dijamin tidak akan berdepan situasi sama dialami Sri Lanka yang sedang berdepan masalah kewangan, kata Tengku Datuk Seri Zafrul Tengku Abdul Aziz.

Menteri Kewangan itu berkata kedudukan ekonomi Malaysia jauh lebih kukuh jika dibandingkan dengan Sri Lanka, malahan penarafan positif diberikan Tabung Kewangan Antarabangsa (IMF) menunjukkan prospek pertumbuhan yang baik.

“IMF tak pernah kata Malaysia alami masalah ekonomi yang akan mengakibatkan negara muflis, sebaliknya mereka yakin dgn prospek pertumbuhan ekonomi Malaysia.

“Kalau kita banding petunjuk ekonomi Malaysia dan Sri Lanka jelas bahawa ekonomi kita jauh lebih kukuh berbanding Sri Lanka, jadi kemungkinan untuk Malaysia bankrap seperti Sri Lanka amat tipis,” kata Zafrul semasa sidang Dewan Rakyat hari ini.

Jelasnya lagi, IMF juga yakin Keluaran Dalam Negara Kasar (KDNK) Malaysia mampu berkembang pada pertumbuhan 5.75 peratus tahun ini.

Menjawab soalan tambahan Ahli Parlimen Pontian Datuk Seri Ahmad Maslan mengapa kerajaan tidak mendapatkan lebih banyak pinjaman untuk membantu rakyat yang terjejas, Zafrul berkata terdapat kekangan kewangan yang perlu dipertimbangkan kerajaan sebelum membuat keputusan mengambil lebih banyak pembiayaan.

Jelasnya lagi, bagu mengurangkan kesan ke atas kos sara hidup kerajaan telah meningkatkan jumlah yang dibelanjakan untuk subsidi bagi produk seperti ayam, telur, minyak masak dan petrol RON95.

Zafrul berkata unjuran terbaru ialah perbelanjaan untuk subsidi akan mencecah RM80 bilion, berbanding RM31 bilion yang dianggarkan pada awalnya semasa Bajet 2022.

Bagi mengimbangi kenaikan kos, kerajaan telah memulakan usaha penjimatan dalaman, menyasarkan untuk mengurangkan sekurang-kurangnya 5 peratus daripada baki kos operasi kementerian dan agensi persekutuan.

Seperti kebanyakan negara lain, Malaysia sedang berdepan dengan peningkatan inflasi.

Media sebelum melaporkan kenaikan harga mendadak sehingga menjejaskan kos sara hidup rakyat.


PRN 2023: Hadi yakin PN tawan 6 negeri, tsunami hijau bersemangat

Perikatan Nasional (PN) berhasrat menawan tiga negeri di bawah pentadbiran Pakatan Harapan (PH) sekarang, sambil mengekalkan pemerintahan di Kedah, Kelantan dan Terengganu, dalam Pilihan Raya Negeri (PRN), yang bakal diadakan dalam beberapa bulan lagi.

Sehubungan itu, Timbalan Pengerusi PN, Tan Sri Abdul Hadi Awang berharap ‘gelombang hijau’ yang muncul pada Pilihan Raya Umum Ke-15 (PRU-15) lalu akan terus bersemarak.

“Apa yang penting ialah kita (PN) memanfaatkan gelombang perubahan PRU-15 untuk kita menawan semua enam negeri dalam PRN akan datang,” katanya dalam kenyataan sempena Semarak Gelombang Rakyat Bersama Perikatan Nasional di Negeri Sembilan.

Ketiga-tiga negeri yang sekarang ini berada di bawah pentadbiran PH ialah Pulau Pinang, Selangor dan Negeri Sembilan.

Semua enam negeri itu perlu membubarkan Dewan Undangan Negeri (DUN) masing-masing bagi mengadakan PRN setelah tidak menyertai Pilihan Raya Umum Ke-15 (PRU-15) pada 19 November tahun lalu.

Untuk rekod, sebanyak 245 kerusi DUN di enam negeri itu bakal dipertandingkan. Ia melibatkan 56 kerusi DUN di Selangor, diikuti Kelantan (45); Pulau Pinang (40); Negeri Sembilan (36); Kedah (36); dan Terengganu (32).

Pada sambutan itu, Abdul Hadi yang juga Presiden PAS turut menyerahkan sijil keahlian kepada bekas pemimpin dan ahli UMNO yang menyertai PAS baru-baru ini.

Mereka termasuk bekas Timbalan Ketua Menteri Pulau Pinang, Datuk Seri Prof Dr Mohammad Fairus Khairudin; bekas Ketua Pemuda UMNO Bahagian Seremban, Zool Amali Hussin; penyanyi Dayangku Intan, serta ratusan bekas ahli UMNO yang telah menjadi ahli PAS.

Pada masa sama, Ahli Parlimen Marang itu berkata bagi mewujudkan perpaduan yang adil kepada seluruh rakyat, Islam mestilah menjadi pemimpin.

“Mengapa Islam mesti memimpin? Hal ini kerana dalam Islam terdapat perhitungan dosa dan pahala bagi setiap perkara.

“Bukan sahaja dalam masalah amalan-amalan ibadah sahaja malah termasuk dalam bidang pentadbiran juga terdapat pembahagian dosa dan pahala,” katanya.

Abdul Hadi memberi contoh bagaimana keluarga Cina boleh hidup dengan aman dan harmoni di Kelantan, Terengganu dan Kedah, tanpa berlaku sebarang masalah perkauman.

“Kita mengharapkan Dewan Himpunan Penyokong PAS (DHPP) serta parti-parti gabungan seperti GERAKAN dapat memainkan peranan untuk mengubah pemikiran pengundi-pengundi bukan Islam,” katanya.


Anak buang bapa dijangkiti Covid-19

Seorang anak perempuan tergamak membuang bapa sendiri, setelah warga emas berusia 80 tahun itu disahkan positif Covid-19.

Kejadian dilaporkan berlaku di daerah Bua Lai, di timur laut wilayah Nakhon Ratchasima,Thailand, tatkala negara itu sedang bergelut menangani peningkatan kes positif susulan penularan varian Delta yag semakin meluas.

Kejadian yang dialami warga emas itu dimuat naik seorang pekerja perubatan Hospital Bua Yai di akaun Facebooknya ketika dia dan pasukannya menemui lelaki itu di tepi jalan setelah menerima maklumat orang ramai di Ban Nong Waeng.

Gambar dimuat naik menunjukkan seorang lelaki terbaring di tepi jalan berhampiran kuil Pa Suan Thamma Sawaddee di kampung berkenaan.

Perkongsian gambar itu disusuli dengan luahan petugas berkenaan yang kesal dengan tindakan wanita terbabit.

Awalnya, wanita terbabit dan suaminya memasuki kuil berkenaan dan memaklumkan kepada ketua sami di situ bahawa bapanya ingin tinggal di kuil itu.

Namun, pasangan itu meninggalkan dengan tergesa-gesa lelaki itu bersama beg pakaiannya.

Warga emas itu memaklumkan dia dibawa oleh anak perempuan dan suaminya dari Lopburi, wilayah tengah Thailand yang bersempadan dengan Nakhon Ratchasima.

Dia kemudian dilaporkan keluar dari kuil untuk pulang ke rumah anaknya, tetapi jatuh di tepi jalan sebelum ditemui orang ramai.

Pihak berkuasa berkata tindakan pasangan berkenaan menimbulkan risiko jangkitan Covid-19 kepada orang lain.

Lelaki tersebut telah disahkan positif Covid-19 setelah ujian saringan dilakukan dan dia telah dibawa ke sebuah hospital di wilayah Khon Kaen.

Semalam, Thailand melaporkan 16,533 jangkitan baharu dikesan dalam tempoh 24 jam menjadikan keseluruhan kes, sejak wabak itu menular tahun lalu, kepada 543,361.

Pasukan Petugas Covid-19 Thailand juga melaporkan 133 kematian baharu, menjadikan jumlah mereka yang maut akibat virus itu meningkat kepada 4,397 pesakit sejak Mac tahun lalu.

Penularan Covid-19, terutama varian Delta meletakkan Thailand pada tahap yang membimbangkan kerana hampir seminggu negara itu melaporkan jangkitan harian melebihi 10,000 kes. – Agensi


Ringgit merosot berbanding dolar AS pagi ini

Susulan tindakan kebanyakan peniaga menantikan keputusan mesyuarat Rizab Persekutuan Amerika Syarikat dan Bank of England (BoE) untuk memutuskan tindakan mereka yang seterusnya, nilai ringgitmerosot berbanding dolar Amerika Syarikat (AS) ketika dibuka pagi ini.

Memetik laporan Bernama, pada jam 9 pagi, unit tempatan itu turun 135 mata asas kepada 4.1835/1885 daripada 4.1700/1730 pada penutupan urus niaga Jumaat minggu lalu.

Ketua Ekonomi Bank Islam, Dr Mohd Afzanizam Abdul Rashid, berkata tumpuan akan diberikan kepada program pembelian aset oleh Persekutuan AS untuk melihat sama ada Persekutuan AS akan mengumumkan rancangan mengurangkan saiz pembelian bulanannya yang pada masa ini berjumlah AS$120 bilion.

“Selain itu, pasaran akan turut memantau unjuran ekonomi terkini Persekutuan AS untuk memastikan sama ada terdapat sebarang peningkatan dalam penilaian berbanding bulan Jun,” katanya.

Beliau menambah pada mesyuarat bulan Jun, Persekutuan AS telah menyemak secara menaik unjuran Keluaran Dalam Negara Kasar (KDNK) AS daripada 6.5 peratus kepada tujuh peratus untuk tahun 2021.

“Pada masa sama, Persekutuan AS turut menaikkan unjuran inflasi daripada 2.4 peratus kepada 3.4 peratus,” katanya.

Justeru, Mohd Afzanizam menjangkakan ringgit akan lebih kepada pergerakan lemah hari ini.

Berbanding kumpulan mata wang utama yang lain, ringgit dibuka kebanyakan tinggi kecuali berbanding yen Jepun yang menyaksikan unit tempatan susut kepada 3.8025/8074 daripada 3.7913/7943 pada penutupan Jumaat.

Ringgit mengukuh berbanding pound Britain kepada 5.7419/7487 daripada 5.7483/7525 minggu lepas, lebih tinggi berbanding dolar Singapura kepada 3.0982/1021 daripada 3.0985/1010 dan meningkat kepada 4.9043/9102 berbanding euro daripada 4.9135/9170 sebelumnya.


Mangsa banjir bersyukur layanan baik di PPS Rumah Prihatin

Tiada apa yang lebih menggembirakan buat seorang mahasiswa apabila melihat nenek tersayang mempunyai tempat berteduh yang selesa meskipun kediaman mereka ditenggelami banjir.

G.Muguthen, 24, yang dipindahkan ke Pusat Pemindahan Sementara (PPS) Rumah Prihatin@Grand Seasons di sini berkata beliau bersyukur kerana diberi layanan yang baik oleh petugas.

“Saya sudah dua hari tinggal di Rumah Prihatin@Grand Seasons. Saya gembira dapat berlindung di sini walaupun hati berasa agak sedih mengenangkan semua harta benda rosak akibat banjir,” kata pelajar Management and Science University itu kepada Bernama di sini hari ini.

Bagi chef sebuah hotel di Putrajaya, Norahafizzah Anowar, 32, biarpun kediamannya tidak terjejas teruk akibat banjir, namun keadaan semasa bencana menyebabkan beliau dan keluarga memilih untuk berlindung di Rumah Prihatin@Grand Seasons bagi mengelakkan terperangkap.

“Saya tinggal di flat di Cheras Jaya, Balakong dan sudah sehari berada di sini bersama suami dan dua anak.

“Untuk keselesaan dan keselamatan anak saya yang masih kecil, saya ambil keputusan untuk tinggal dan berlindung di sini (Rumah Prihatin@Grand Seasons) buat sementara waktu,” katanya.

Sementara itu, Pengarah Eksekutif Rumah Prihatin@Grand Seasons Datuk Mohd Irwan Rizal Mohd Ali Napiah berkata pihaknya menyediakan beberapa jenis bantuan seperti pek makanan, bank makanan, tempat perlindungan sementara selain kaunselor untuk membantu mangsa banjir yang terkesan dari segi emosi.

Beliau berkata Rumah Prihatin@Grand Seasons terus memainkan peranan proaktif dengan menyalurkan bantuan kepada mangsa banjir yang terkesan dengan menggerakkan lebih 100 orang sukarelawan.

“Bagi penginapan sementara di sini pula, mangsa banjir boleh menetap sehingga rumah mereka telah pulih dan dibersihkan, mengikut keperluan dan situasi mereka. Kita sentiasa terbuka untuk mana-mana sukarelawan atau badan bukan kerajaan (NGO) datang menyalurkan bantuan atau sumbangan.

“Mana-mana mangsa banjir yang memerlukan bantuan, boleh menghubungi hotline Rumah Prihatin@Grand Seasons di talian 1 800 88 7997,” katanya.


Yang susah wajar dibantu, tidak kira kibar bendera atau tidak

Sesiapa yang berada dalam kesusahan perlu dibantu dengan segera tanpa mengira sama ada mereka mengibarkan bendera atau tidak, kata Datuk Seri Zulkifli Mohamad Al-Bakri.

Menteri di Jabatan Perdana Menteri (Hal Ehwal Agama) itu berkata matlamat utama kerajaan adalah membantu semua yang memerlukan bantuan, ia ketika kempen menaikkan bendera putih yang menjadi tumpuan orang ramai hangat diperkatakan.

“Yang penting kita turun, padang tak kisah ada bendera ke tak ada bendera, orang dalam susah kita bantu,” katanya lapor Bernama.

Terdahulu, Zulkifli menyampaikan bantuan kepada golongan memerlukan sempena program Inspirasi Prihatin Yayasan Pembangunan Ekonomi Islam Malaysia (YaPEIM) di Port Dickson hari ini.

Dalam pada itu, Zulkifli berkata orang ramai juga boleh meminta bantuan dengan menghubungi talian yang disediakan menerusi laman sesawang atau Facebook agensi di bawah seliaan beliau termasuk Yayasan Dakwah Islamiah Malaysia (Yadim) dan YaPEIM.

Beliau berkata setakat ini bantuan bernilai lebih RM700 juta disalurkan kepada orang ramai di seluruh negara melalui kerjasama pelbagai agensi termasuk Pusat Pungutan Zakat dan Jabatan Agama Islam Negeri serta Yadim.

Sementara itu, mengenai prosedur operasi standard (SOP) pelaksanaan ibadah korban bersempena sambutan Aidiladha bulan ini, beliau berkata ia tertakluk kepada Jabatan Agama Islam negeri masing-masing.

Katanya Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) sebelum ini memutuskan ibadat korban dibenarkan, namun perlu mengikut SOP yang diwartakan Majlis Keselamatan Negara selain nasihat mufti setiap negeri.

Sementara itu di Pasir Mas, Kelantan Timbalan Ketua Pemuda PAS Pusat Ahmad Fadhil Shaari berpendapat bendera putih adalah lambang isyarat kecemasan yang perlu diberikan perhatian termasuk pihak masjid, jiran tetangga, madrasah dan wakil rakyat kawasan.

“Dalam situasi sekarang mungkin ada orang yang perlukan lampin pakai buang untuk anak-anak dan ada yang perlukan beras, malah ada juga yang perlukan wang bagi membayar sewa rumah,” katanya sambil berharap isu itu tidak terus dipolitikkan.


Sudah bersama UMNO, Amiruddin yakin menang dua pertiga PRN Selangor

Kerjasama dengan UMNO menambah keyakinan Pakatan Harapan (PH) akan memenangi majoriti dua pertiga pada Pilihan Raya Negeri (PRN) Selangor akan datang, kata Datuk Seri Amirudin Shari.

Pengerusi Pakatan Harapan (PH) Selangor itu berkata sangat realistik untuk menang dua pertiga Selangor ditambah pula dengan kerjasama UMNO-Barisan Nasional (BN) yang akan membantu jentera berkempen pada PRN nanti selaki rakan dalam kerajaan campuran.

“Sebelum pilihan raya lepas pun saya tak cakap sasaran 50 kerusi, apa yang saya cakap dapat jumlah dua pertiga (kerusi dimenangi), itu yang realistik untuk kita lakukan.

“Tetapi jika semua undi PH dan BN bergabung semuanya, 50 kerusi DUN (Dewan Undangan Negeri) itu munasabah. Maknanya kita tak boleh kata tak mungkin berlaku sebab saya rasa ia mungkin boleh,” katanya dipetik laporan BH.

Ketika ini, PH menguasai 40 kerusi DUN dengan 19 melalui PKR, 15 milik DAP dan enam lagi melalui Parti Amanah. UMNO-BN pula menguasai lima kerusi DUN.

Amiruddin berkata, untuk memastikan sasaran itu dapat dicapai penting sekali untuk PH dan BN turun padang menggerakkan jentera masing-masing secara bersama bagi menyakinkan pengundi.

“Walaupun ada orang yakin ia tak akan berlaku (kerjasama jentera) atau sebaliknya, tapi ini masa kita untuk yakinkan kedua-dua akar umbi bahawa PH dan BN bergabung untuk ‘super coalition’ yang menjadi kunci kestabilan dan kemakmuran negeri.

“Kita yakin dapat buat. PAS dengan UMNO dulu pun bergaduh, akhirnya bergabung menjadi Muafakat Nasional. Kita rasa politik ini sangat dinamik dan masing-masing harus berfikir demi kemaslahatan perjuangan masing-masing,” katanya lagi.

Menyentuh agihan kerusi untuk PRN, Amiruddin berkata, hanya satu atau dua kerusi belum dimuktamad dan ia akan diselesaikan Datuk Seri Anwar Ibrahim selaku Pengerusi PH bersama Pengerusi BN, Datuk Seri Ahmad Zahid Hamidi.

Mengenai calon pula, beliau mengakui ia akan mengambil sedikit masa dan sebahagian daripadanya sudah dikumpulkan sejak sekian lama termasuk ketika berdepan Pilihan Raya Umum (PRU) lalu.

“Ada (calon) penyandang kekal, ada yang tidak kekal, ada orang baharu masuk dan ada orang baharu tak dapat masuk,” katanya.


Guru ‘gurau rogol’ bakal kena tindakan: Menteri

Kementerian Pendidikan akan mengambil tindakan tegas terhadap seorang guru lelaki yang didakwa membuat jenaka berbaur lucah di hadapan pelajar ketika sesi pembelajaran di sebuah sekolah di Selangor, baru-baru ini.

Menteri Kanan (Pendidikan), Datuk Radzi Jidin pihaknya tidak akan bertoleransi terhadap dakwaan berkenaan kerana kes itu turut disiasat oleh pihak polis.

Kementerian Pendidikan katanya, memandang serius kejadian itu dan sedang menjalankan siasatan dalaman untuk tindakan selanjutnya.

“Untuk melihat keadaan sebenar jika ada kes, tindakan serius dan tegas sewajarnya akan diambil,” katanya pada sidang media, hari ini.

Baru-baru ini, satu klip video berdurasi 59 saat tular memaparkan dakwaan seorang pelajar perempuan berusia 17 tahun yang kesal dengan jenaka keterlaluan guru lelaki yang seolah-olah menggalakkan jenayah rogol.

Menurut pelajar itu, kejadian berlaku ketika kelas pendidikan jasmani di mana topik perbincangan adalah berkaitan kesedaran gangguan seksual dan cara-cara menjaga diri ketika menghadapi gangguan tersebut.

Bagaimanapun pelajar itu mendakwa, sesi pembelajaran yang berjalan lancar bertukar sebaliknya apabila guru terbabit mula membuat jenaka lucah berkaitan rogol.

Video dimuatnaik di aplikasi TikTok dan Twitter itu mengundang perdebatan warga maya yang rata-rata mengecam tindakan guru itu.


Mangsa banjir meningkat hampir 3,000 berlindung di 31 PPS di 6 negeri

Jumlah mangsa banjir di enam negeri meningkat kepada 2,914 orang daripada 904 mangsa sehingga jam 12 tengah hari tadi, berbanding 2,546 mangsa sehingga jam 8 pagi 14 November 2022.

Agensi Pengurusan Bencana Negara (NADMA) memaklumkan sebanyak 14 daerah di Pulau Pinang, Perak, Selangor, Melaka, Johor dan Kelantan terjejas akibat banjir yang berlaku.

“Seramai 2,914 mangsa daripada 904 keluarga direkodkan sedang berlindung di 31 pusat pemindahan sementara (PPS) di semua negeri berkenaan,” kata NADMA dalam kenyataan petang iniu.

Berbanding statistik laporan jam 12 tengah malam, terdapat pertambahan enam PPS di seluruh negara yang membabitkan dua di Johor di Ledang dan Tangkak); dan tiga PPS di Larut, Matang dan Selama di Perak.

Menurut NADMA, pada jam 2.30 petang tadi, Jabatan Meteorologi Malaysia (MetMalaysia) mengeluarkan ramalan cuaca signifikan bagi tempoh 15 hingga 21 November ini.

Berdasarkan analisis model cuaca, ribut petir berserta hujan lebat dan angin kencang dijangka berlaku di kebanyakan tempat di pedalaman dan barat Semenanjung, utara Sarawak serta barat Sabah, terutama pada sebelah petang hingga malam.

Sehubungan itu, penduduk di kawasan yang dijangka banjir diminta berwaspada dan peka dengan arahan pihak berkuasa.


Ahmad Maslan sindir Tajuddin selepas pemecatan Pengerusi Prasarana

Setiausaha Agung UMNO, Datuk Seri Ahmad Maslan menyindir Datuk Seri Tajuddin Abdul Rahman selepas dipecat daripada jawatan Pengerusi Prasarana Malaysia Berhad (Prasarana) sambil menyifatkan langkah yang dilakukan oleh Menteri Kewangan itu tepat dan kena pada masanya.

Mengingatkan Ahli Parlimen Pasir Salak itu supaya tabah, Ahmad Maslan berkata, jawatan yang dipegang oleh Tajuddin itu hanyalah bersifat sementara dan Senator Tengku Zafrul Tengku Abdul Aziz mempunyai hak dan kuasa penuh untuk menamatkan kontrak tersebut.

“Jawatan yang dipegang seseorang atas lantikan politik hanyalah bersifat sementara dan mana-mana menteri berhak menamatkan kontraknya.

“Dalam kes Tajuddin, Menteri Kewangan Datuk Seri Tengku Zafrul Abdul Aziz berhak melakukan tindakan sedemikian,” katanya yang dipetik mengulas mengenai perkara itu menerusi Facebooknya, semalam.

Beliau berkata demikian mengulas pemecatan Tajuddin daripada jawatan Pengerusi Prasarana oleh Kementerian Kewangan hari ini.

Agenda Daily melaporkan Tajuddin mencetuskan kontroversi berhubung caranya yang tidak profesional mengendalikan sidang media selepas melawat lokasi kejadian nahas Transit Aliran Ringan (LRT) kelmarin.

Kementerian Kewangan menamatkan perkhidmatannya serta-merta hari ini dan surat penamatan kontrak tersebut ditandatangani Tengku Datuk Seri Zafrul Tengku Abdul Aziz bertarikh 26 Mei 2021.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tajuddin antara salah seorang pemimpin UMNO semasa Perhimpunan Agung UMNO 2020 (PAU) lalu yang lantang menyokong keputusan parti untuk menamatkan kerjasama dengan Bersatu dan Perikatan Nasional (PN).

Bagaimanapun beliau tidak melepaskan jawatannya walaupun Presiden, Datuk Seri Ahmad Zahid Hamidi sudah memberi isyarat kepada Menteri dan Timbalan Menteri UMNO serta mereka yang memegang jawatan dalam syarikat milik kerajaan (GLC) supaya meletak jawatan selepas ketetapan dibuat dalam mesyuarat agung itu.


Kedah batal premis judi

Kerajaan Negeri Kedah melalui Pihak Berkuasa Tempatan (PBT) mengumumkan bahawa tidak akan lagi mengeluarkan mana-mana kelulusan lesen premis judi di seluruh negeri Kedah dan menghadkan penjualan minuman keras secara terbuka kepada semua pengguna bukan Islam di semua PBT.

Menurut Menteri Besar, YAB Dato’ Seri Haji Muhammad Sanusi Md Nor bahawa keputusan berkenaan diambil hasil daripada perbincangan dalam Mesyuarat Khas Exco Kerajaan Negeri pada minggu lalu.

Terdapat dalam kalangan pemimpin DAP mengeluarkan kenyataan mereka menentang tindakan Kerajaan Negeri Kedah dengan alasan kononnya ia menyentuh hak bukan Islam. Inilah alasan yang sama disebutkan apabila Kerajaan PAS di Kelantan dan Terengganu memulakan langkah yang sama suatu ketika dahulu.

Sebaliknya mereka langsung tidak pernah mempedulikan hak penganut Islam dan kedudukan Islam yang tinggi dalam Perlembagaan Persekutuan yang mengharamkan judi sepenuhnya kepada penganut Islam. Malah penganut agama lain juga melarang judi dalam agama mereka.

Sebelum memulakan langkah tersebut di Kelantan pada tahun 1990, Menteri Besar Kelantan, Tuan Guru Nik Abdul Aziz Nik Mat rahimahullah berdialog dengan pemimpin bukan Islam dan pemilik premis judi dan bertanyakan mereka dari segi agama yang dianuti.

Apabila dinyatakan bahawa agama mereka menghalalkan arak dan mengharamkan judi, maka kerajaan memberikan kebenaran premis arak untuk beroperasi kepada bukan Islam sahaja dan melarang mengeluarkan lesen premis kepada semua jenis perjudian.

Apa yang paling dikesali apabila kuasa untuk memberikan kebenaran lesen arak dan judi di bawah bidang kuasa Menteri Kewangan.

Sementelah, Menteri Kewangan pada waktu itu dipegang oleh Dato’ Seri Anwar Ibrahim, sahabat kami yang juga merupakan bekas Presiden Angkatan Belia Islam Malaysia (ABIM).

Kedudukannya yang tinggi pada ketika itu dengan jawatan sebagai Timbalan Perdana Menteri, tidak bertindak dengan betul bagi membantu tindakan yang dilakukan oleh Kerajaan Negeri Kelantan. Sebaliknya kami dihadiahkan dengan masalah kewangan secara birokrasi oleh kementeriannya.

Apabila terdapat kenyataan daripada pemimpin DAP menentang tindakan Kerajaan Negeri Kelantan tidak memberikan kebenaran lesen premis judi dan menghadkan penjualan minuman keras, Tuan Guru Nik Abdul Aziz rahimahullah membuat kenyataan:

“Bahawa kami tidak menghalang kamu minum arak sehingga pecah perut.”

PAS juga menerima ucapan terima kasih daripada kaum wanita dan isteri-isteri dalam kalangan bukan Islam yang menyokong tindakan Kerajaan Negeri Kelantan.

Sikap DAP yang tidak berubah sehingga kini merupakan sebab mengapa PAS diputuskan hubungannya oleh DAP. Bukannya PAS yang terlebih dahulu memotong tali hubungan antara kedua-dua buah parti.

Kami juga mendapat maklum balas, betapa dalam DAP ada juga yang tidak bersetuju dengan sikap agresif pemimpin mereka yang bertindak mencampuri urusan agama Islam dan para penganutnya. Bahkan, ada dalam kalangan mereka yang disingkirkan daripada DAP kerana tidak bersetuju dengan pendekatan yang melampau.

DAP bersikap campur tangan terhadap setiap pelaksanaan Islam yang dibuat oleh kerajaan negeri di bawah pentadbiran PAS atau tuntutan PAS yang mendesak kepada pelaksanaan Islam. Sekalipun apa yang dilakukan itu sebenarnya mengikut lunas yang terkandung dalam Perlembagaan Persekutuan dan langsung tidak menyentuh hak penganut agama lain.

PAS tidak merasa hairan, apabila kini wujud kerjasama yang erat antara DAP dan PKR. Begitu juga, tindakan mereka di sebalik penubuhan sebuah parti yang dinamakan Parti Amanah Negara bagi menjadi tempat berlabuh kepada segelintir pemimpin PAS yang dikira mengkhianati perjuangan dan melanggar baiah.

Malah, kami tahu di mana mereka bermesyuarat dan merancang bagi menubuhkan parti alternatif kepada PAS supaya bersama mereka.

Maka, ucapan syabas diberikan kepada Kerajaan Negeri Kedah dan Menteri Besar Kedah yang meneruskan apa yang selama ini diperjuangkan, dalam bidang kuasa dan kemampuan yang dimiliki.

Kedah Darul Aman tidak lagi mengalami sekatan politik khususnya dari segi kewangan oleh Kerajaan Pusat sepertimana yang dilakukan oleh Menteri Kewangan pada zaman itu. Alkisah, apa yang tidak dilakukan oleh Tun Daim Zainuddin ketika menjadi Menteri Kewangan.

PAS berterima kasih kepada semua pihak yang menyokong tindakan Kerajaan Negeri Kedah tersebut. Akan tetapi, PAS tetap mengenang jasa dan tidak lupa terhadap mereka yang tidak berjasa kepada perjuangannya.

PAS dapat mengenali sahabat sejati sebenar yang sehidup dan semati. Bukannya sahabat yang mahu dirinya sahaja yang hidup, tetapi biarkan kawan di sebelahnya mati, demi talian hayatnya yang disambung, walaupun mengorbankan sahabatnya sendiri.

Tan Sri Abdul Hadi Awang
Presiden PAS


Skandal kapal tak siap, kontraktor bawa petugas media ke tapak pembinaan

Petugas media hari ini dibawa ke tapak projek kapal tempur pesisir (LCS) di Lumut bagi melihat dengan mata sendiri kerja-kerja pembinaan yang sedang dijalankan oleh kontraktor.

Lawatan media tersebut dikendalikan oleh Boustead Naval Shipyard Sdn Bhd (BNS) dengan beberapa agensi dibawa ke tapak yang menempatkan kapal tersebut, ia ekoran kontroversi melibatkan projek RM 9.1 bilion tersebut selepas belum ada satu pun kapal yang berjaya disiapkan setakat ini.

Menurut Ketua Pegawai Eksekutifnya, Ir Azhar Jumaat, terdapat lima kapal LCS yang sedang dibina sudah mencapai perkembangan memberangsangkan.

Ketua Pegawai Eksekutif BNS, Ir Azhar Jumaat.

“Ramai buat dakwaan halimunan, kapal diperbuat daripada kayu. Malah, Sultan Perak, Sultan Nazrin Muizzuddin Shah dikelirukan. Semua dakwaan ini tidak benar.

“Buat apa kami nak mengelirukan sultan kami. Anda boleh lihat lima kapal LCS ini sedang dibangunkan dan ini apa yang dilakukan dengan lebih RM6 bilion yang kami terima,” katanya dipetik laporan media.

Beliau berkata demikian pada sesi taklimat media ketika melawat tapak pembinaan LCS pagi tadi.

Minggu lalu, Jawatankuasa Kira-Kira Negara (PAC) membentangkan laporannya mengenai perolehan LCS kepada Dewan Rakyat, yang menonjolkan banyak kelemahan dalam projek itu.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi pula memegang jawatan Menteri Pertahanan.

PAC dalam laporannya baru-baru ini mendedahkan projek LCS diberikan oleh kerajaan kepada syarikat BNS secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Najib tak mahu saman adiknya selepas pendedahan dalam buku?

Satu persatu pendedahan mengejutkan dilaporkan dalam buku memoir adik Datuk Seri Nazir Razak sehingga cerita dalaman keluarga bekas Perdana Menteri (PM) Datuk Seri Najib Razak sudah menjadi rahsia diketahui umum.

Cerita sebenar disebalik skandal 1Malaysia Development Berhad (1MDB) terbongkar dengan pengakuan adik Najib, malah terdapat isu sensitif yang turut dibongkar sehingga menyebabkan beliau tidak senang duduk dan meroyan dikecam orang ramai.

Najib sebelum ini sering menafikan dan mendakwa semua pertuduhan melibatkan 1MDB hanya satu rekaan pembangkang, malah sering menggunakan pendekatan tegas mengikut saluran undang-undang untuk menyekat mana-mana individu daripada bercakap soal syarikat pelaburan kontroversi tersebut.

Tidak kurang juga Najib akan menghantar laskar sibernya untuk menyerang individu yang cuba memainkan isu 1MDB dan mengaitkan dirinya dengan pertuduhan yang sedang dihadapinya di mahkamah.

Dalam isu buku memoir Nazir berjudul ‘What’s in a Name’, adakah Najib mahu menyaman adiknya sendiri berhubung beberapa siri pendedahan yang ditulis dalam buku tersebut?

Terdapat bahagian yang agak mengejutkan orang ramai apabila Nazir menulis dalam bukunya berhubung tindakan isteri Najib, Datin Seri Rosmah Mansor yang menjadi punca hubungan antara adik-beradik Najib menjadi tegang.

Cerita Rosmah mengawal Najib diceritakan Nazir satu persatu secara spesifik dan tanpa bersembunyi, malah didakwa menjadi faktor kejatuhan abangnya sendiri itu tampuk kuasa.

Nazir menceritakan bagaimana kakak iparnya itu memarahinya didepan orang ramai dalam satu majlis dan Najib cuba untuk menenangkan Rosmah dan mempertahankan adiknya itu, tetapi gagal.

Rosmah meneruskan kata-kata dengan pandangan yang tajam: “I know what you’re up to. I have eyes. You had better watch out! (Saya tahu apa yang kamu cuba lakukan. Saya ada pemberi maklumat. Awak lebih baik berhati-hati)”.

Nazir berkata, sejurus kejadian itu, beliau terus meninggalkan majlis berkenaan dan mengirim pesanan kepada abangnya.

Dalam kiriman mesej itu, Nazir memaklumkan itu adalah majlis terakhir yang dihadirinya memandangkan kakak iparnya bersikap seolah-olah memusuhinya.

Untuk rekod, Najib sebelum ini mahu menyaman fitnah terhadap Presiden Bersatu, Tan Sri Muhyiddin Yassin dan Ketua Penerangannya, Datuk Wan Saiful Wan Jan.

Najib berang kerana diberi gelaran kleptokrat dan kluster mahkamah yang dibuat terhadapnya semasa peletakan jawatan Muhyiddin sebelum ini.

Jika dengan kritikan yang tidak serius pun Najib berani menyaman semua orang yang tidak berpuas hati dengan isu 1MDB, adakah Najib tidak berani menyaman adiknya kerana pendedahan yang melibatkan isu sensitif berhubung 1MDB dan menyentuh peribadi isteri kesayangannya?

Untuk rekod, Najib tidak menjawab secara spesifik segala pendedahan dibuat oleh Nazir yang ditulis dalam beberapa bab buku tersebut khususnya berhubung isu 1MDB memandangkan kes mahkamahnya yang sedang berjalan ketika ini.

Diasak dalam satu program di Melaka semalam, Najib sebaliknya mengalihkan isu dengan memberi jawapan selamat apabila menggunakan nasihat ibunya yang melarang perihal keluarga dihebahkan kepada pihak luar secara terbuka.

“Sebenarnya perkara seperti ini kalau melibatkan hal keluarga saya berpegang kepada apa bonda saya kata… Kita mesti kalau ada masalah selesaikan dalam keluarga kita… kita tak boleh barai pada luar tak elok nampaknya,” kata Najib.

Terdahulu, Nazir dalam memoirnya pada bab bertajuk ‘Najib’s Rise’ memperincikan keraguan beliau terhadap penubuhan 1MDB, serta hubung kait dana itu dengan Najib.

Malah Nazir mengakui beliau antara yang bertemu bekas PM Tun Dr Mahathir Mohamad untuk berbincang dan menceritakan kebimbangannya berhubung dana 1MDB.

Pertemuan itu turut disertai pemilik The Edge Group, Datuk Tong Kooi Ong di London, sekitar 2015.

“Mengapa saya juga perlu melakukan sesuatu? Saya sudah bersara.” Kata-kata itu keluar dari mulut Dr Mahathir, kata Nazir dalam buku berkenaan yang baharu dilancarkan.

Dalam memoir buku berkenaan beliau mendedahkan, pertemuan itu bukan sesuatu yang mudah untuk beliau dan Tong, tetapi ia harus dilakukan demi mencari kebenaran tentang skandal 1MDB.

Mengimbas kembali pertemuan itu, Nazir memulakan sesi itu dengan menyuarakan kebimbangan kepada Dr Mahathir bahawa beliau dan Tong percaya berbillion-bilion dolar telah diseleweng dari 1MDB.

“Tong sebenarnya yang banyak mendedahkan tentang apa yang kami ketahui berkaitan 1MDB. Dr Mahathir kelihatan mudah memahami situasi itu yang mana ia memeranjatkan mereka, selepas mengambil kira perincian dan penerangan Tong.

“Saya syak Dr Mahathir sebenarnya telah pun diberi taklimat mengenai 1MDB dan menggunakan pertemuan itu sebagai perbandingan terhadap apa yang beliau ketahui dan fahami,” katanya lagi.

Nazir berkata, semakin sesi perbincangan itu berlangsung semakin Dr Mahathir menunjukkan reaksi atau erti kata lainnya, kemarahan.

Sebagai rekod, Nazir berkata, hubungan antara keluarganya dengan Dr Mahathir telah berdekad lamanya di mana ayahandanya, Abdul Razak telah menyelamatkan karier politik Dr Mahathir dengan membawa kembali beliau ke dalam UMNO.


SPR perlu pertimbang semula SOP kempen PRN Johor, perlu lebih praktikal

Pengerusi Perikatan Nasional (PN) Tan Sri Muhyiddin Yassin meminta Suruhanjaya Pilihan Raya (SPR) mempertimbangkan semula prosedur operasi standard (SOP) berkempen bagi Pilihan Raya Negeri (PRN) Johor.

Presiden Bersatu itu berkata meskipun terdapat beberapa kelonggaran terhadap ketetapan SOP itu, ia dilihat agak ketat dan kurang praktikal, menurut laporan Bernama.

“Agak ketat juga kerana hanya boleh berceramah di satu tempat (seperti) bilik gerakan, jadi takkan seluruh rakyat Johor nak datang situ. Contoh, di DUN (Dewan Undangan Negeri) Bukit Permai dan di (kampung) Felda ini sendiri jauh.

“Tidak praktikal bagi saya sedangkan majlis-majlis sosial dibenarkan, kenduri kahwin boleh, jadi apa bezanya…Kalau satu kawasan ada 30,000 pengundi macam mana nak berhubung dengan pengundi,” katanya ketika diminta mengulas berhubung SOP yang ditetapkan SPR bagi pilihan raya negeri itu.

Beliau ditemui pemberita selepas program Ramah Mesra Warga Felda di Felda Taib Andak di sini hari ini yang turut dihadiri Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.

Menurut SOP dikeluarkan SPR sebelum ini, penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.

Ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang manakala bagi kempen ziarah rumah ke rumah, penyertaan tidak melebihi lima orang.

Menjelas lanjut, Muhyiddin berkata ketetapan SOP itu dilihat memberi sedikit kelonggaran tetapi ia tidak memadai memandangkan tempoh berkempen tidak begitu lama.

Sementara itu, beliau berpendirian bahawa Parti Ikatan Demokratik Malaysia (MUDA) belum mempunyai perjuangan yang boleh diukur oleh rakyat.

Muhyiddin berkata parti berkenaan dilihat tidak berstruktur namun beliau menghormati hak serta keputusan Presiden MUDA Syed Saddiq Syed Abdul Rahman dalam sistem demokrasi negara termasuk keterlibatan MUDA pada PRN Johor.

“Dia (Syed Saddiq) berani untuk tawar beberapa muka (calon) baharu (untuk bertanding PRN Johor), maka terserah kepada pengundi,” katanya ketika diminta memberi reaksi berkenaan keputusan MUDA meletakkan calon di medan tempur PN.

Isnin lepas, Syed Saddiq dilaporkan berkata MUDA akan bertanding di kerusi yang sebelum ini dimenangi Barisan Nasional dan Bersatu serta langkah tersebut bagi mengelak berlaku pertembungan kerusi antara parti-parti dalam Pakatan Harapan.

SPR menetapkan 12 Mac depan sebagai hari pengundian, penamaan calon pada Sabtu ini manakala pengundian awal pada 8 Mac.


Harga petrol tidak turun, kekal paras lama

Harga runcit petrol RON97 dan RON95 serta diesel kekal tidak berubah bagi tempoh 23 hingga 29 Mac.

Sehingga hari ini, rakyat masih menunggu penurunan harga minyak memandangkan semasa kempen pilihan raya sebelum ini terdapat parti politik yang berjanji untuk menurunkannya bagi mendapatkan sokongan pengundi.

Kementerian Kewangan (MOF) dalam kenyataan hari ini memaklumkan harga RON97 kekal pada RM3.35 seliter, RON95 (RM2.05) dan diesel (RM2.15).

“Bagi melindungi pengguna daripada kenaikan harga minyak dunia, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk berkenaan meningkat melebihi harga siling semasa,” menurut kenyataan itu.

Menurut MOF, kerajaan akan terus memantau harga minyak mentah dunia dan mengambil langkah sewajarnya bagi memastikan kebajikan dan kesejahteraan rakyat.


Keluarga enam mangsa pesawat ditembak Iran dapat AS$83.94 juta

Sebuah mahkamah di Ontario, Kanada, menganugerahkan AS$83.94 juta, ditambah faedah, kepada keluarga enam penumpang yang terbunuh apabila anggota Pengawal Revolusi Iran menembak jatuh pesawat Ukraine dekat Tehran dua tahun lalu.

Iran menembak jatuh pesawat itu pada Januari 2020, membunuh semua 176 orang di dalamnya, termasuk 55 rakyat Kanada dan 30 penduduk tetap.

Enam ahli keluarga yang diberikan pampasan oleh mahkamah Ontario kerana kehilangan pasangan, adik-beradik, anak, dan anak saudara dalam Penerbangan 752, kata peguam mereka, Mark Arnold, dalam satu kenyataan.

Mereka memfailkan saman sivil terhadap Iran dan pegawai lain yang mereka percaya harus dipersalahkan atas kejadian itu.

Peguam itu berkata pasukannya akan berusaha merampas aset Iran di Kanada dan di luar negara.

Beliau berkata Iran mempunyai kapal tangki minyak di negara lain dan pasukannya akan berusaha untuk merampas apa sahaja yang boleh untuk membayar hutang negara itu kepada keluarga mangsa.

Keputusan oleh Hakim Edward Belobaba dari Mahkamah Tinggi Keadilan Ontario bertarikh 31 Disember dan diumumkan pada Isnin.

Kes itu difailkan oleh Shahin Moghaddam, Mehrzad Zarei dan Ali Gorji. Kerana takut akan tindakan balas daripada Iran, beberapa plaintif lain enggan nama mereka, lapor CBC News.

Pasukan forensik khas Kanada sebelum ini mengemukakan laporan pada pertengahan 2021 yang menuduh Iran tidak cekap dan melulu berhubung pesawat penumpang Ukraine yang ditembak jatuh. Iran mengkritik laporan itu sebagai “amat dipolitikkan”.

Laporan itu mendapati bahawa walaupun penembakan jatuh pesawat Ukraine tidak dirancang, ia tidak membebaskan pegawai Iran daripada tanggungjawab di atas kejadian itu.

Iran mengakui ia menembak jatuh pesawat itu sejurus selepas berlepas dari Tehran pada Januari 2020 dan menyalahkan ‘kesilapan buruk’ oleh pasukan yang berjaga-jaga ketika tempoh ketegangan dengan Amerika Syarikat (AS).

Ketika itu, Iran bimbang kemungkinan serangan balas selepas tenteranya menembak peluru berpandu ke pangkalan di Iraq yang menempatkan tentera AS, beberapa hari sebelum komander tenteranya yang paling berkuasa, Qassem Suleimani, maut dalam serangan peluru berpandu AS di lapangan terbang Baghdad. – Agensi


Rangkuman Parlimen: Tiada undi percaya, Anwar dulu ‘terhina’ kini setaraf menteri

Hari ini berakhir Mesyuarat Pertama Penggal Keempat Parlimen Ke-14 yang bersidang selama 17 hari yang menyaksikan blok pembangkang hilang taring selepas menandatangani Memorandum Persefahaman (MOU) dengan kerajaan.

Sidang kali ini adalah kali pertama bagi Perdana Menteri (PM) Datuk Seri Ismail Sabri Yaakob dan tiada usul undi percaya didesak pembangkang seperti yang dilakukan terhadap Tan Sri Muhyiddin Yassin sehingga menyebabkan peletakan jawatannya 16 Ogos lalu.

Pembangkang juga tidak banyak membahaskan berhubung usul undi percaya di Parlimen kali ini, bahkan Ketua Pembangkang Datuk Seri Anwar Ibrahim juga nampaknya sudah tunduk kepada kerajaan yang dipimpin UMNO.

Paling menjadi tumpuan, Anwar yang dahulunya menolak tawaran sama Muhyiddin atas alasan kononnya ‘terhina’ tetapi terpaksa menjilat ludahnya sendiri dengan menerima tawaran Ismail Sabri, ia mungkin disebabkan rasa malu selepas gagal menjadi PM kerana tiada majoriti.

Kenaikkan status tersebut memberi manfaat banyak kepada Presiden PKR itu, antaranya dapat menaik taraf status Pejabat Ketua Pembangkang dengan kemudahan-kemudahan yang setara dengan pejabat menteri dan juga beberapa elaun-elaun lain.

Jadi, sekurang-kurangnya terubat kekecewaan Anwar gagal menjadi PM apabila ditipu oleh anak muridnya, Datuk Seri Ahmad Zahid Hamidi.

Selain itu, turut menjadi tumpuan pastinya berhubung isu penggunaan dana Kumpulan Wang Amanah Negara (KWAN) yang dikritik hebat pembangkang semasa pentadbiran Perikatan Nasional (PN) tetapi diluluskan pula secara sebulat suara pada sidang kali ini.

Pembangkang yang dahulunya menentang penggunaan dana itu juga akhirnya bersetuju bahawa langkah diambil mantan PM, Muhyiddin dengan meluluskan penggunaan dana KWAN adalah tepat bagi memastikan bekalan vaksin negara mencukupi.

Semalam, Dewan Rakyat meluluskan Rang Undang-Undang (RUU) KWAN (Pindaan 2021) secara sebulat suara selepas bacaan kali ketiga.

Bagaimanapun, sidang Dewan Rakyat kali ini gagal melantik Timbalan Speaker baharu bagi menggantikan Ahli Parlimen (MP) Pengerang Datuk Seri Azalina Othman Said yang meletak jawatan semasa kemelut politik sebelum ini.

Ismail Sabri pada mulanya mencalonkan nama MP Pontian Datuk Seri Ahmad Maslan yang diketahui umum antara salah seorang kluster mahkamah dan berada dalam kumpulan 15 MP yang menarik sokongan terhadap Muhyiddin, namun cadangan tersebut tidak dibawa ke Dewan Rakyat kali ini kerana tidak mendapat sokongan majoriti MP Bersatu.

Jika langkah tersebut diteruskan juga, ia mungkin mengakibatkan satu kemaluan besar kepada kerajaan pimpinan Ismail Sabri sekiranya kalah dalam pengundian.

Ketiadaan Timbalan Speaker pada sidang kali ini juga menyaksikan keadaan kelam-kabut terhadap perjalanan sidang dewan, malah Azalina juga beberapa kali terpaksa mengambil tugas menjadi Timbalan Speaker sementara.

Berkemungkinan jawatan tersebut hanya akan dapat diisi pada sidang depan nanti.

Persidangan Dewan Rakyat kali ini juga menyaksikan Usul Rancangan Malaysia Ke-12 (RMK12) iaitu rancangan pembangunan negara bagi tempoh 2021-2025 diluluskan dengan lebih suara bersetuju selepas dibahaskan selama empat hari mulai 28 Sept oleh 106 Ahli Parlimen, disusuli penggulungan 27 kementerian terlibat.

RMK12 dibentangkan Ismail Sabri pada 27 Sept lepas bermatlamat mengembalikan semula momentum pertumbuhan ekonomi dan mencapai matlamat pembangunan jangka panjang, ketika negara sedang mengharungi cabaran getir pandemik Covid-19.

Sebelum itu, Dewan Rakyat meluluskan Usul Menjunjung Kasih Titah Yang di-Pertuan Agong ketika merasmikan Pembukaan Penggal Keempat Parlimen ke-14 pada 13 Sept, selepas 91 Ahli Parlimen mengambil bahagian pada sesi perbahasan.

Persidangan kali ini turut menyaksikan tiga rang undang-undang diluluskan iaitu Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19)) (Pindaan) 2021 bertujuan membiayai empat pakej bantuan dan rangsangan yang diumumkan kerajaan sejak awal tahun ini.

Turut diluluskan Rang Undang-Undang KWAN (Pindaan) 2021, Rang Undang-Undang Levi Keuntungan Luar Biasa (Pindaan) 2020, usul berkaitan peruntukan perenggan 4(b) Akta Pendanaan Kerajaan 1983 (Akta 275) dan usul perenggan 4(b) Akta Pendanaan Kerajaan 1983 (Akta 275).

Pada permulaan sidang hari ini, Menteri di Jabatan Perdana Menteri (Parlimen dan Undang-Undang) Dr Wan Junaidi Tuanku Jaafar memaklumkan usul bagi membahas dan meluluskan ketetapan menurut Fasal (3) Perkara 150 Perlembagaan Persekutuan untuk mengungkaikan Ordinan-Ordinan Darurat akan dibawa ke persidangan akan datang.

Wan Junaidi dalam kenyataan berasingan pula berkata keputusan itu dibuat oleh Ismail Sabri berikutan permintaan pemimpin pembangkang untuk menangguhkan pembentangan usul tersebut.

Permohonan itu dibuat bertujuan untuk memberi lebih banyak masa untuk usul itu dibahaskan oleh ahli parlimen sebelum meluluskannya, menurut kenyataan Wan Junaidi.

Menurut laman rasmi Parlimen, Mesyuarat Kedua Dewan Rakyat selama 32 hari akan bermula pada 25 Oktober dengan tumpuan adalah pembentangan Rang Undang-Undang Perbekalan (Belanjawan) 2022 pada 29 Oktober, belanjawan pertama di bawah kerajaan pimpinan Ismail Sabri.


Ini bukan forum sesuai untuk buat ucapan, kata hakim kepada Azeez

Mahkamah Rayuan hari ini (5 September 2022) menolak permohonan Ahli Majlis Tertinggi UMNO Datuk Seri Abdul Azeez Abdul Rahim untuk menjelaskan mengapa dia tidak hadir ke mahkamah minggu lalu dan melahirkan rasa tidak senangnya terhadap laporan media mengenai perkara itu.

Bagaimanapun, permintaan bekas Pengerusi Tabung Haji – yang dibuat melalui peguamnya Amer Hamzah Arshad – tidak menggembirakan panel tiga hakim yang ditetapkan untuk mengumumkan keputusan mereka mengenai permohonan ahli Parlimen Baling itu bagi membatalkan tuduhan rasuah dan pengubahan wang haram terhadapnya.

Pengerusi panel hakim Datuk Seri Kamaludin Md Said mencelah Amer kerana cuba meyakinkan hakim mengapa anak guamnya harus dibenarkan bercakap.

“Anak guam saya ingin menjelaskan apa yang berlaku minggu lepas. Terdapat laporan media yang tidak adil berhubung mengapa perbicaraan itu terpaksa ditangguhkan…,” katanya sebelum hakim memberhentikannya.

Kamaludin: Anda mempunyai peguam yang mewakili anda. dia boleh bercakap. Ini bukan forum yang sesuai untuk anda membuat ucapan. Boleh terangkan di luar…jangan buang masa. Maaf ya Datuk Seri

Amer: Saya ingin memohon maaf atas kesulitan yang berlaku

Kamaludin: Baiklah, Baiklah

Sebelum ini dilaporkan Mahkamah Rayuan menyuarakan rasa tidak senangnya selepas Azeez gagal hadir ke mahkamah untuk mendengar keputusan berhubung rayuannya bagi membatalkan pertuduhan rasuah dan pengubahan wang haram yang dihadapinya.

Mahkamah kemudiannya menjelaskan bahawa dia tidak sepatutnya menyalahgunakan proses mahkamah, lapor NST.

Kamaludin kemudian berkata bahawa adalah tidak wajar ahli politik itu tidak hadir ke mahkamah kerana kes itu telah ditangguhkan berkali-kali.

“Kami tidak mempertikaikan keadaan kesihatannya tetapi tidak menyalahgunakan proses itu,” katanya.

Mahkamah sepatutnya memutuskan perkara itu bulan lalu tetapi ia ditangguhkan selepas Amer memberitahu panel bahawa beliau telah membuat representasi kepada Jabatan Peguam Negara (AGC) untuk pertuduhan terhadap anak guamnya digugurkan.

Bagaimanapun, beliau berkata AGC gagal menjawab mana-mana daripada empat surat representasi yang dihantarnya.

“Kami mengharapkan keputusan muktamad daripada AGC tetapi kami tidak menerima apa-apa,” katanya.

Beliau berkata surat representasi itu dihantar kepada AGC selepas beliau dimaklumkan oleh Suruhanjaya Pencegahan Rasuah Malaysia (SPRM) bahawa terdapat petunjuk baharu yang sedang mereka teliti dan SPRM bersedia memberi taklimat kepada AGC mengenai perkembangan baharu itu.

Pemimpin UMNO itu berdepan tiga pertuduhan rasuah membabitkan RM5.2 juta dan 10 kesalahan pengubahan wang haram membabitkan RM13.9 juta, yang dilakukan ketika Barisan Nasional memerintah negara sebelum 2018.

Pertuduhan rasuah yang dihadapi Azeez, 55, adalah berkaitan projek jalan raya di Perak dan Kedah manakala pertuduhan pengubahan wang haram melibatkan wang yang didakwa diterimanya daripada sebuah syarikat bernama Menuju Asas Sdn Bhd.

Dia didakwa menerima wang secara rasuah di Bank CIMB, Jalan Tun Perak di Kuala Lumpur pada 8 Dis 2010, dan di Affin Bank, Pusat Bandar Puchong, Selangor, pada 13 Jun 2017, dan 10 April 2018.

Bagi pertuduhan pengubahan wang haram, Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018.

Dia telah meminta campur tangan Mahkamah Rayuan supaya pertuduhan terhadapnya digugurkan selepas mengaku bahawa dia telah dituduh dengan niat jahat.

Mahkamah Rayuan bersedia untuk menyampaikan keputusannya mengenai keputusan Azeez sebentar lagi.


Barat AS bertahun kemarau teruk dihentam ribut musim sejuk

Ribut musim sejuk yang kuat menghentam barat Amerika Syarikat (AS) pada Isnin, menimbunkan salji berlebihan di pergunungan California yang sebelum itu kering akibat kemarau, sehingga menyebabkan kesukaran untuk merentas kawasan yang luas itu.

Satu meter salji dalam tempoh 24 jam dicatat di banjaran Sierra Nevada, menjadikan jumlah keseluruhan sepanjang Disember kepada 4.9m sekali gus memecahkan rekod.

“Kami pastinya tidak menjangkakan musim sejuk yang basah,” kata Ketua Saintis Pusat Makmal Salji Sierra Nevada di UC Berkeley, California, Dr Andrew Schwartz.

“Kebetulan kami mengalami lebih banyak salji tahun ini daripada yang kami jangkakan, yang merupakan satu kejutan,” kata Dr Schwartz kepada AFP.

Bahagian barat AS tidak mengalami hujan selama bertahun-tahun, menyebabkan kawasan luar bandar yang luas menjadi kering dan terdedah kepada kebakaran hutan.

Masih terlalu awal untuk mengisytiharkan kemarau berakhir, kata Dr Schwartz, tetapi “nampaknya barat AS mendapat bantuan”.

Kesan segera ribut itu kurang positif, dengan puluhan ribu penduduk mengalami gangguan elektrik dan jalan raya tersekat.

Pacific Gas and Electric melaporkan bahawa talian elektrik telah terputus disebabkan cuaca ekstrem yang dahsyat, dengan lebih banyak lagi dijangka akan muncul.

“Ribut musim sejuk diramalkan akan membawa lebih banyak salji, hujan dan angin – krew elektrik telah memulihkan perkhidmatan kepada hampir 50,000 pelanggan sejak pagi Krismas dan bersedia untuk bertindak terhadap kemungkinan gangguan pada masa hadapan,” kata syarikat itu.

Di Seattle, utara Washington, salji tebal menyebabkan kelewatan dan pembatalan untuk pengembara, dengan pengendali lapangan terbang terpaksa mengeluarkan salji yang membeku di atas pesawat, setelah suhu di bandar itu menjunam.

“Selepas setahun menghadapi cabaran yang tidak pernah berlaku sebelum ini, Seattle menghadapi tempoh yang panjang dengan suhu sejuk yang berbahaya dan salji,” tweet Datuk Bandar Jenny Durkan.

“Kami telah mengisytiharkan kecemasan bagi membolehkan Seattle mengumpul sumber penuh yang diperlukan untuk melindungi penduduk, menyediakan ruang yang hangat dan menyokong pekerja barisan hadapan.”

Sebahagian besar Oregon juga berada di bawah amaran ribut musim sejuk, dengan salji seterusnya dijangka akan berlaku semalaman pada Isnin.

“Salji kembali malam ini!” tweet perkhidmatan cuaca di Portland, bandar terbesar Oregon.

“Salji paling lebat dijangka lewat malam ini hingga awal pagi Selasa dengan 1 hingga 3 inci untuk lembah dan pantai.”

Ketika barat AS bekerja keras di bawah cuaca sejuk yang ekstrem, Texas dilanda cuaca panas luar biasa, dengan merkuri pada Hari Krismas menunjukkan bacaan pada 34 darjah C di Rio Grande Village.

Saintis mendakwa pemanasan global yang disebabkan oleh manusia sedang merosakkan iklim, menjadikan ribut lebih kuat dan tidak dapat diramalkan, dan menjana suhu tinggi di tempat yang tidak dijangka. – Agensi


2,121 kes baharu, 14 kematian

Jumlah kematian akibat komplikasi Covid-19 dalam tempoh 24 jam semalam (21 November 2022), meningkat mendadak dan tertinggi sejak pertengahan Ogos lalu, menurut data Kementerian Kesihatan (KKM), hari ini.

Dalam tempoh itu 14 pesakit meninggal dunia, termasuk empat kes kematian di luar fasiliti kesihatan atau brought in death (BID). Jumlah itu adalah yang tertinggi selepas negara merekodkan 15 kematian pada 17 Ogos lalu.

Daripada jumlah kes kematian itu, tiga direkodkan di Perak; masing-masing dua di Kedah, serta Sabah; dan masing-masing satu di Johor, Melaka, Pahang, Pulau Pinang, Selangor, Terengganu, dan Kuala Lumpur.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,609 kes, termasuk 7,787 kes BID.

Sementara itu, jangkitan harian Covid-19 dalam tempoh 24 jam semalam juga meningkat sedikit apabila mencatat 2,121 kes berbanding 1,633 yang direkodkan pada Ahad.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,969,420 kes, dengan 4,905,670 pesakit telah sembuh, termasuk 1,764 yang pulih semalam.

Menurut data laman sesawang Github KKM, daripada jumlah jangkitan baharu itu, 1,436 kes melibatkan individu yang telah menerima suntikan dos penggalak; 424 kes (penerima dua dos); 254 kes (individu tidak divaksinasi); dan tujuh kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,141 kes masih aktif, naik semula berbanding 26,798 yang dilaporkan sehingga Ahad.

Daripada jumlah itu, 25,149 pesakit masih menjalani kuarantin di rumah (24,847 pesakit pada Ahad); dan 1,900 dirawat di hospital, naik semula berbanding 1,857 pada Ahad.

Seramai 92 pesakit dimasukkan ke unit rawatan rapi (94 pada Ahad), dengan 58 daripadanya memerlukan alat bantuan pernafasan (55 pada Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:


‘Keabsahan kerajaan baru boleh dipertikai,  rakyat nak tahu jumlah sokongan’

Kerajaan baharu yang akan dibentuk menggantikan Kerajaan Perikatan Nasional (PN) akan berdepan isu keabsahan kerana sehingga kini tidak ada Ahli Parlimen (MP) lain yang mampu memiliki sokongan melepasi had majoriti mudah untuk menjadi Perdana Menteri (PM) dan membentuk barisan Kabinetnya.

Ahli Jawatankuasa PAS Pusat Nasrudin Hassan berkata rakyat tahu bahawa selain PM Tan Sri Muhyiddin Yassin, tidak ada MP yang mampu memiliki sokongan melepasi had majoriti mudah itu.

“Kita semua tahu, sehingga kini, selain YAB Perdana Menteri yang masih ada sekarang, masih belum ada Ahli Parlimen yang mampu miliki sokongan melepasi had simple majoriti untuk menjadi Perdana Menteri dan membentuk Kabinetnya.

“Ataupun, dalam situasi margin yang kecil begini, kalaupun naik kerajaan yang baharu, kerajaan baharu itu pula akan berdepan dengan situasi serupa pada hari ini. Dipersoal sokongan majoritinya dan dipertikai pula keabsahannya sebagai Perdana Menteri.

“Persoalannya, sampai bila negara ini akan damai dari konflik yang merugikan kemakmuran negara, kesejahteraan rakyat dan menjejaskan pula ekonomi,” katanya dalam kenyataan hari ini.

Untuk rekod, jika dilihat dari sudut parti politik, bukannya secara individu, jumlah yang menolak kepimpinan Muhyiddin sebanyak 120 MP. Namun perlu diingat bahawa daripada 120 MP itu masing-masing tidak menyokong antara satu sama lain.

Anwar Ibrahim mempunyai sokongan 91 kerusi, Zahid Hamidi mendapat dukungan 15 MP UMNO, manakala kem Dr Mahathir Mohamad dikatakan mempunyai 14 kerusi. Ketiga-tiga kumpulan ini tidak menyokong antara satu sama lain.

Yang kekal menyokong Muhyiddin pula sebanyak 100 MP.

Diandaikan Muhyiddin meletak jawatan dan PM baharu dilantik, maka keabsahan PM baharu itu juga boleh dipertikaikan kerana sebelum ini pembangkang telah mempertikaikan keabsahan Muhyiddin sebagai PM.

Jadi, PM baharu itu mesti berani membawa usul undi percaya terhadapnya di Parlimen untuk membuktikan dia memperoleh sekurang-kurangnya 111 sokongan MP.

Perkara itu mesti dilakukan kerana rakyat juga mahu melihat keabsahan PM baharu itu, sama ada betul atau tidak PM baharu yang akan dilantik itu nanti ada majoriti di Parlimen.

Mengulas lanjut, Nasrudin menggesa diadakan gencatan politik dan semua pihak bersabar sehingga Pilihan Raya Umum Ke-15 (PRU15) diadakan bagi membolehkan rakyat membuat pilihan baharu.

“Marilah kita bekerjasama. Apalah salahnya sesekali dalam sejarah politik negara, kita adakan GENCATAN POLITIK untuk semua pihak bersatu membantu kerajaan dalam menangani pandemik Covid-19 ini serta mengusahakan projek vaksinasi yang sedang giat berjalan ini sehingga capai 80% ke atas,” katanya.

Bekas Ahli Parlimen Temerloh itu percaya masih ada ahli politik yang ikhlas dan mahu melunaskan objektif menjadi seorang pemimpin politik yang bukan sahaja bertanggungjawab tetapi bertakwa kepada Allah SWT.

“Tempoh wajib diadakan pilihan raya pun sudah tidak lama. Elok sangat masa yang ada ini, kita bersatu dan fokus menyelesaikan isu Covid dan pemulihan ekonomi.

“Saya fikir, gerakan untuk menukar kerajaan atau mendesak Perdana Menteri meletakkan jawatan amatlah tidak sesuai pada masa ini. Selain ianya melarikan fokus pada menangani Covid, ia juga tidak menyelesaikan masalah,” katanya.

“Mungkin pihak yang lebih disegani seperti KDYMM SPB Yang Dipertuan Agong boleh menjadi mediator lalu memanggil semua pemimpin politik khasnya yang beragama Islam duduk berbincang mencari penyelesaian demi masa depan Islam sebagai agama Persekutuan, negara yang berdaulat dan rakyat yang harmoni,” katanya.


PAS tak akan bubar tiga DUN sebelum Mac 2023

PAS telah memutuskan bahawa tiga kerajaan negeri di bawah pentadbirannya tidak akan membubarkan Dewan Undangan Negeri (DUN) serentak dengan pembubaran Parlimen bagi menghadapi Pilihan Raya Umum Ke-15 (PRU-15).

Setiausaha Agung PAS Datuk Seri Takiyuddin Hassan berkata keputusan itu yang dicapai dalam mesyuarat PAS Pusat semalam (29 Ogos) dibuat bagi memberi tumpuan kepada aspek pemulihan kehidupan rakyat terlebih dahulu.

“Kerajaan Negeri-negeri yang diterajui oleh PAS tidak akan membubarkan Dewan-Dewan Undangan Negeri masing-masing lebih awal dari bulan Mac 2023.

“Langkah ini dibuat atas dasar pada masa ini penumpuan yang lebih perlu diberikan kepada aspek pemulihan dalam kehidupan rakyat terutama di bidang perekonomian selain dari kesihatan,” katanya dalam satu kenyataan hari ini.

Tiga negeri yang dimaksudkan ialah Kelantan, Terengganu dan Kedah

Ahli Parlimen Kota Bharu itu berkata PAS mengambil pendekatan bersikap terbuka dalam mencari formula terbaik bagi mewujudkan kerjasama politik dengan mana-mana pihak yang mengutamakan perpaduan serta keharmonian dalam menghadapi PRU15 demi kestabilan negara dan kesejahteraan rakyat pelbagai kaum dan agama di negara ini.

Bagaimanapun, beliau menegaskan bahawa parti itu tidak akan mengadakan sebarang kerjasama dengan Pakatan Harapan (PH) menerusi pembentukan ‘khemah besar’.

“PAS tetap mengutamakan konsep Penyatuan Ummah dan perpaduan nasional dalam setiap langkah dan pendirian politiknya.

“Parti juga amat optimis pendekatan penyatuan ummah tersebut boleh dicapai melalui kolaborasi parti-parti utama di negara ini yang berteraskan konsep perpaduan Melayu-Islam dan Bumiputera kerana ia adalah formula paling berkesan serta diterima oleh majoriti rakyat Malaysia;

“(Namun) PAS secara tegas tidak akan mengadakan sebarang kerjasama dengan Pakatan Harapan mahupun mana-mana parti komponennya dalam menghadapi PRU-15, termasuklah cadangan konsep ‘khemah besar’,” katanya.

Beliau berkata semua perkara itu akan turut diberikan tumpuan semasa Muktamar Tahunan PAS Ke-68 yang akan diadakan di Alor Setar, Kedah pada 3 dan 4 September 2022.

Mac lalu, Presiden PAS Tan Sri Abdul Hadi Awang menegaskan parti itu tidak akan membubarkan DUN Kelantan, Terengganu dan Kedah sehingga tamat tempohnya.

Menurut Ahli Parlimen Marang itu, ia bagi memberikan tumpuan kepada kestabilan dan kesejahteraan hidup rakyat.


Belum ada laporan berhubung skandal seks libatkan Exco, kata Polis Melaka

Setakat ini masih belum ada laporan yang diterima pihak polis berhubung dakwaan seorang Ahli Majlis Mesyuarat Kerajaan Negeri (Exco) Melaka yang dikaitkan dengan skandal rasuah seks.

Perkara itu disahkan oleh Timbalan Ketua Polis Melaka, Datuk Razali Abu Samah yang memberitahu setakat ini pihaknya tidak menerima laporan polis membabitkan dakwaan itu.

Menurutnya, ia termasuk tiada laporan diterima daripada individu yang dituduh ataupun dibuat pihak lain mengenai perkara itu.

“Saya hanya boleh sahkan belum menerima apa-apa laporan polis mengenai isu ini,” katanya dipetik laporan Sinar Harian hari ini.

Terdahulu, Timbalan Pengerusi UMNO Melaka, Datuk Rais Yasin dipetik berkata bersedia untuk bekerjasama dengan pihak berkuasa sekiranya dipanggil untuk membantu siasatan berhubung kes itu.

Beliau bagaimanapun belum membuat sebarang laporan polis dan menyifatakan video rasuah seks tular yang dikaitkan dengan dirinya sebagai satu yang direka oleh pihak tidak bertanggungjawab untuk menjatuhkan karier politiknya.

Dalam pada itu, sebuah pertubuhan bukan kerajaan (NGO) semalam membuat laporan kepada Suruhanjaya Pencegahan Rasuah Malaysia (SPRM) berhubung pendedahan yang tular dalam media sosial yang didakwa melibatkan tawaran seks bagi mendapatkan projek di negeri tersebut.

Wakilnya, Mohd Zamri Abu Bakar dalam laporan kepada SPRM meminta supaya siasatan dibuka dengan segera terhadap Exco Melaka tersebut.

“Hari ini saya bagi pihak warga negeri Melaka tampil ke SPRM membuat laporan dan mendesak SPRM bertindak segera memulakan siasatan,” katanya semasa sidang media semalam.